தேவசூரியா தமிழ்நாடு திருச்சியில் விமானம் ஏறவிருந்த வேளையில் தடுத்துநிறுத்தப்பட்டார்

கிள்ளான்,

இறுதியில் நாடு திரும்ப போகிறோம் என்ற மகிழ்ச்சியில் மலேசியாவைச் சேர்ந்த தேவசூரியா  சுப்பிரமணியம் இருந்தார். ஆனால் அவரது சந்தோஷம் குறுகிய நேரமே நீடித்தது. தமிழ்நாடு திருச்சியில் விமானம் ஏறவிருந்த வேளையில் அவர் தடுத்து நிறுத்தப்பட்டார். தேவசூரியா (வயது 37) தமிழ்நாட்டில் அனுமதிக்கப்பட்ட காலத்தைவிட கூடுதல் நாட்கள் தங்கிவிட்ட காரணத்தால் விமானம் ஏறுவதில் இருந்து தடுத்து நிறுத்தப்பட்டார்.

அவருடைய மலிண்டோ ஏர் விமான டிக்கெட்டும் ரத்து செய்யப்பட்டது. என்ன செய்வது என எனக்குத் தெரியவில்லை. என் கணவரின் வீட்டில் இருந்து விமான நிலையத்திற்கு வர எனக்கு ஆறு மணி நேரம் பிடித்தது. இப்போது நாங்கள் அங்கே திரும்பி செல்லவேண்டும் என்று தேவசூரியா இந்தியாவில் இருந்து தொலைபேசியில் கலக்கத்துடன் கூறினார்.

கூடுதல் நாட்கள் தங்கியதற்காக இந்திய அதிகாரிகளால் அவருக்கு அபராதமும் விதிக்கப் பட்டு இருக்கிறது.மூன்று மாத கால விசாவில் தமிழ்நாட்டிற்குச் சென்ற அந்த மாது, 45 நாட்களுக்குப் பிறகு அந்த விசா புதுப்பிக்கப்பட வேண்டும் என அச்சடிக்கப்பட்டு இருந்த வாசகத்தை படிக்க தவறிவிட்டார்.

Read More: Malaysia Nanban News Paper on 6.12.2017


கோலாலம்பூர், நவ.4-

கோவிட்-19 பெருந்தொற்றின் காரணமாக இரண்டு ஆண்டுகளாக வணிகர்கள் பெரும் அவதிக்குள்ளானதுடன் அவர்களின் வியாபாரங்களும் தற்காலிகமாக நிறுத்தி வைக்கப்பட்டிருந்தன. மூலதனம் பற்றாததனாலும் வியாபாரம் குறைவாக இருந்ததாலும் அவர்களால் வர்த்தகத் துறையில் தொடர்ந்து செயல்பட முடியவில்லை என வர்த்தகர்கள் சிலர் தெரிவித்தனர்.

இவர்களின் பிரச்சினைகளை அறிந்து அரசாங்கம் சரியான நேரத்தில் அவர்களுக்கு நிதியுதவு வழங்கி உதவ முன்வந்தததை தொடர்ந்து அப்பாதிப்பிலிருந்து நாங்கள் சற்று எழுவதற்கான நல்லசூழல் அமைந்தது என கூறுகின்றனர், மின்சார பொருட்களை விற்பனை மற்றும் பழுது பார்க்கும் வர்த்தகத்தில் கடந்த இருபது ஆண்டுகளாக ஈடுபட்டு வரும் ஜெகன் சின்னப்பயன், கணினி மற்றும் அதன் உபகரணப் பொருட்களை விற்னை செய்யும் வர்த்தகத்தில் ஈடுபட்டு வருபவரான அருண்குமார் செங்கோடன் மற்றும் தனியார் கல்லூரியை நடத்தி வருபவரான சரவணன் ஆகியோர்.

இது குறித்து மேலும் விவரித்த இவர்கள் , அரசாங்கம் ஏற்படுத்திக் கொடுத்திருந்த  வட்டியில்லாக் கடன் மற்றும் வங்கியில்  திருப்பிச் செலுத்த வேண்டிய மாதாந்திர கடனுக்கான  கூடுதல் காலக்கெடு ஆகியவற்றுடன்  ரொக்கப்பணமும் வழங்கியதைத் தொடர்ந்து தற்போது இத்துறையில் மெல்ல  முன்பு போல்  ஈடுபட முடிகிறது என்றாலும் ஈராண்டுகளுக்கு முன்பு இருந்து வந்த வர்த்தகம் தற்போது இல்லை. காரணம்  வர்த்தகத்தில் ஈடுபட்டு வரும் எங்களின் தொழில் துறைகளில் தொழிலாளர் பற்றாக்குறை நிலவி வருவதும் ஒரு தடையாக இருந்து வருகிறது. அரசாங்கம் வழங்கியிருந்த உதவிகள் யாவும் ஓரளவிற்கு மட்டுமே எங்களுக்கு உதவியிருக்கிறது என்றாலும் தொழிலாளர்கள் போதுமான அளவிற்கு இருப்பார்களெனில் மீண்டும் முன்பு மாதிரியான லாபகரமான வர்த்தகத்தில் எங்களைப்போன்று சிறிய மற்றும்  பெரிய அளவில் வர்த்தகத் துறையில் ஈடுபட்டு வருவோருக்கு பேருதவியாக விளங்கமுடியும் என கருத்து தெரிவித்தனர்.

வர்த்தகத்திற்காகவும் மேலும் பல தேவைகளுக்காகவும் வங்கிகளில் பெற்றுள்ள கடனைத் திரும்பிச் செலுத்துவதற்கான கால அவகாசத்தை மீண்டும் குறிப்பிட்ட மாதங்களுக்கு ஒத்தி வைப்பதற்கான வாய்ப்பினை அரசாங்கம்  ஏற்படுத்திக்கொடுப்பதன் மூலமாகவும்  பொருளாதாரப் பிரச்சினைகளில் இருந்து விரைவாக மீள முடியும் என்றும் அவர்கள் தெரிவித்தனர். இதற்கிடையே கோவிட்-19 பெருந்தொற்றுக் காலங்களில் வருமானத்தை பெரிதும் இழந்த சிறுதொழில் முனைவோர் மற்றும் சிறுதொழில் வியாபாரிகளுக்கு வழங்கப்பட்டு வந்த உதவிநிதிகள் தொடர வேண்டும் என சில வர்த்தகர்கள் வலியுறுத்தியுள்ளனர். கோவிட்-19 பெருந்தொற்று காலகட்டத்தில் வருமானமிழந்து பாதிக்கப்பட்ட இப்பிரிவினருக்கு மலேசிய தொழில் முனைவோர் மற்றும் கூட்டுறவு மேம்பாட்டு அமைச்சும், நிதியமைச்சும் பேங்க் நெகாராவுடன் இணைந்து இத்தகைய உதவிநிதிகளை வழங்கி வந்தது.

பொருளாதாரத்தில் சிக்கியிருந்த மைக்ரோ, சிறுதொழில் மற்றும் நடுத்தர தொழில் முனைவோர் மீட்சி பெற தேசிய மீட்பு மன்றம் இத்தகைய திட்டத்தினை அமல்படுத்தியிருந்தது. தற்போது பொருளாதார நிலை சற்று மேம்பாடு கண்டிருந்த போதிலும், தேசிய மீட்பு மன்றத்தின்வழி தொடங்கப்பட்ட உதவிநிதிகள் அக்கால கட்டத்தில் பேருதவியாக இருந்ததாகவும் அந்நிதி தேவைப் படுவோருக்கு வழங்கப்படுவது அவசியம் என்கின்றனர். உலுசிலாங்கூர் கம்போங் காரிங்கைச் சேர்ந்த அலினா பிலா பிந்தி அலி அஸ்வாரும் (வயது 22) பேரா தஞ்சோங்மாலிம் கம்போங் கிளாவரைச் சேர்ந்த சுக்கிமான் பின் அமிட்டும் (வயது 61) கோவிட்-19 பெருந்தொற்று காலகட்டத்தில் வருமானமின்றி பெரும் சிரமத்திற்கு ஆளானதாகக் கூறினர்.

பலகாரம் மற்றும் குளிர் பானங்கள் விற்று வாழ்வாதாரத்தைக் நகர்த்திக் கொண்டிருந்த இருவருக்கும் இத்திட்டத்தின்வழி தலா வெ. 3,000 உதவிநிதி கிடைத்ததாகக் கூறினர். இந்நிதி ஓரளவு தங்கள் பொருளாதாரச் சுமையை குறைத்த போதிலும் பொருளாதாரம் முழுமையாக சீரமைப்பு பெறும் வரை இத்தகைய உதவிநிதிகள் தொடர வேண்டும் என்கின்றனர். சிரமத்தை எதிர்நோக்கியிருந்த காலகட்டத்தில் உதவிநிதியினை வழங்க ஆலோசனை வழங்கிய தேசிய மீட்பு மன்றத்திற்கு நன்றியைத் தெரிவித்துக் கொண்டனர்.


அபுதாபி பனிச்சறுக்குப் போட்டியில் ஸ்ரீ அபிராமிக்கு முதல் தங்கம்.

அபுதாபி,

அனைத்துலக பனிச்சறுக்குப் போட்டியில், மலேசியாவின் இளம் வீராங்கனை ஸ்ரீ அபிராமி முதல் தங்கப்பதக்கம் வென்று அசத்தியுள்ளார். அபுதாபியில் அனைத்துலக பனிச்சறுக்கு போட்டி நடைபெற்று வருகிறது. உலகின் முன்னணி விளையாட்டாளர்கள் இப்போட்டியில் கலந்து கொண்டுள்ளனர். இப்போட்டியில் மலேசியாவைப் பிரதிநிதித்து கலந்து கொண்ட ஸ்ரீ அபிராமி 7 வயதில் இருந்து 8 வயதுக்குட்பட்ட 5 பிரிவுகளில் களமிறங்கவுள்ளார்.

Read More: Malaysia Nanban Tamil Daily on 15.2.2019


இந்தியர்களுக்கு கிடைக்கின்ற மானியம் துஷ்பிரயோகமா?

அரசாங்கத்திலிருந்து இந்திய சமுதாயத்திற்கு கிடைக்கக்கூடிய மானியம் சில தரப்பினரால் துஷ்பிரயோகம் செய்யப்படுமானால் அது குறித்து மலேசிய ஊழல் தடுப்பு ஆணையத்திடம் புகார் செய்வதில் இந்தியர்கள் ஒரு போதும் அஞ்சக்கூடாது. மக்களுக்கான பணம் மக்களுக்கே சென்றடைய வேண்டும். நெஞ்சுரத்துடன் துணிந்து புகார் செய்யுங்கள். உங்களை பாதுகாக்கும் அரணாக நாங்கள் இருக்கிறோம் என்று மலேசிய ஊழல் தடுப்பு ஆணையத்தின் தலைமை ஆணையர் டத்தோ ஸூல்கிப்ளி அகமட் நேற்று சூளுரைத்தார். இந்திய சமுதாயத்திற்காக அரசாங்கம் அமல்படுத்தப்படவிருக்கும் நீல வியூக பெருந்திட்டத்தில் கிடைக்கக்கூடிய வாய்ப்புகளும் சலுகைகளும் இந்திய சமுதாயத்தை சென்றடைவதை உறுதி செய்ய நாங்களும் அணுக்கமாக கண்காணித்து வருவோம் என்று பலத்த கரவொலிக்கிடையில் டத்தோ ஸூல் கிப்ளி தெரிவித்தார். இந்திய சமுதாயத்திற்கு வழங்கப்பட்டுள்ள வாக்குறுதிகளுக்கு ஏற்ப அதன் சலுகைகள் சமுதாயத்தை சென்றடைய வேண்டும் என்பதுதான் எங்களின் விருப்பம். அதன் பகிர்ந்தளிப்பில் எதுவும் மீறப்படுமானால் உரிய நடவடிக்கையை எடுப்போம் என்று டத்தோ ஸூல்கிப்ளி திட்டவட்டமாக தெரிவித்தார். நேற்று மலேசிய நண்பன் தலைமை அலுவலகத்தில் சமூகத் தலைவர்கள், அரசு சார்பற்ற இயக்கங்களின் பொறுப்பாளர்கள், கோயில் தலைவர்கள் என 300 க்கும் மேற்பட்டவர்கள் கலந்து கொண்ட லஞ்சத்திற்கு எதிரான மாபெரும் பிரச்சார இயக்கத்தை டத்தோ ஸூல்கிப்ளி அகமட் அதிகாரப்பூர்வமாக தொடக்கி வைத்தார். நாட்டில் லஞ்சம் மற்றும் அதிகார துஷ்பிரயோகத்தை முழு வீச்சில் வேரறுக்கும் அனல் கக்கும் ‘கெரா’ இயக்கத்தை மலேசிய நண்பன் நாளிதழுடன் இணைந்து மலேசிய ஊழல் தடுப்பு ஆணையம் ( எம்.ஏ.சி.சி.) தொடங்கியது. லஞ்சம் ‘கொடுக்காதீர், தீர்த்துக்கொள்ளாதீர், இணங்கிப் போகாதீர்’ என்ற முப் பரிமாணப் பொருளுடன் மக்களிடையே லஞ்சத்தினால் ஏற்படக்கூடிய ஆபத்தை உணர்த்தும் வகையில் இந்த இயக்கம் தொடங்கப்பட்டுள்ளது. தமிழ், ஆங்கிலம் மற்றும் சீனம் ஆகிய மூன்று நாளிதழ்கள் தங்களின் பத்திரிகை சகாவாக மலேசிய ஊழல் தடுப்பு ஆணையத்துடன் இணைந்து கொண் டது. இந்தப் பிரச்சாரத்திற்கு தமிழில் தேர்வு செய்யப்பட்ட ஒரே அதிகாரத்துவ நாளிதழாக மலேசிய நண்பன் தேர்வு செய்யப்பட்டது. மலேசிய நண்பன் நிர்வாக இயக்குநர் டத்தோ ஷாபி ஜமான் முன்னிலையில் மாலை 7 மணிக்கு தொடங்கப்பட்ட இந்த இயக்கத்தின் நோக்கம் குறித்து தனது 40 நிமிட உரையில் டத்தோ ஸூல்கிப்ளி அகமட் விளக்கினார். நாட்டில் மிகுந்த அச்சத்தை ஏற்படுத்தும் வகையில் புரையோடிக்கொண்டு இருக்கும் லஞ்சத்தையும் அதிகார துஷ்பிரயோகத்தையும் வேரறுப்பதில் சமூகத்தின் கடப்பாடு மிக மிக முக்கியம் என்றார். கடந்த ஆண்டு ஆகஸ்ட் மாதம் எம்.ஏ.சி.சியின் தலைமை ஆணையாளராக தாம் நியமிக்கப்பட்ட பின்னர் ஒவ்வொரு வாரமும் காலண்டரில் ஒரு வழக்கை பதிவு செய்ய வேண்டும் என்ற நோக்கில் தற்போது லஞ்சம், அதிகார துஷ்பிரயோகத்திற்கு எதிராக தமது தலைமையிலான குழுவினர் முழு வீச்சில் களம் இறங்கி லஞ்சம் வாங்குபவர்கள் மற்றும் கொடுப்பவர்களுக்கு எதிராக வேட்டையாடி வருவதாக அவர் குறிப்பிட்டார். அந்த வகையில் டத்தோ, டத்தோஸ்ரீ, டான்ஸ்ரீ அந்தஸ்தில் உள்ள பலர் தற்போது தூக்கத்தை தொலைத்து விட்டு தங்களை எப்போது எம்.ஏ.சி.சி. வேட்டையாடப் போகிறது என்று நிம்மதியற்ற நிலையில் அஞ்சத் தொடங்கிவிட்டனர். எந்த நேரத்திலும் பிடிபடலாம் என்று நடுங்கிய வண்ணம் இருக் கின்றனர். லஞ்சம் வாங்குபவர்கள், அதிகாரத்தை துஷ்பிரயோகம் செய்கின்றவர்கள் ஆளும் கட்சி, எதிர்க்கட்சி என்ற பேதமின்றி லஞ்ச குற்றவாளிகளை வேட்டையாடி கைது செய்வதுதான் எங்களின் தற்போதைய தலையாய நோக்கமாகும். லஞ்ச பேர்வழிகள் ஏழை மக்களுக்கு வழங்கப்படும் ‘பிரிம்’ உதவித் தொகையைகூட சூறையாட தயங்குவதில்லை. அந்த அளவிற்கு ஈவிரக் கமற்றர்களாக மாறியுள்ளனர். தனக்கு கிடைக்கும் பிரிம் தொகையை வாகனமோட்டிசாலை சோதனையின் போது, லஞ்சமாக 50 வெள்ளியை கொடுக் கிறார். பிறகு ஒரு ஏஜென்சிக்குச் செல்லும் அங்கு ஒரு நூறு வெள்ளியை லஞ்சமாக கொடுக்க வேண்டிய நிர்ப்பந்தம் ஏற்படுகிறது. இப்படியே கொடுத்து விட்டு கடைசியில் கையில் ஒன்றுமில்லாத நிலையில்தான் அவர் வீட்டிற்குச் செல்ல வேண்டிய நிலை ஏற்படுகிறது என்று டத்தோ ஸூல்கிப்ளி உவமை காட்டினார். வருகின்ற 2020 க்கும் நாடு வளர்ச்சி அடைந்த நாடாக உருவாகும் நிலையில் அது லஞ்சமற்ற ஒரு தூய்மையான நாடாக தோற்றம் காண்பதற்கு நான் உறுதி பூண்டுள்ளேன். ஒரு குடும்பத்தில் சகோதரர்கள்,பேரப்பிள்ளைகள் இருப்பது போல் உங்களிடம் யாராவது லஞ்சம் கேட்டால், என் தந்தை, என் பிள்ளைகள், என் பேரப் பிள்ளை எம்.ஏ.சி.சி.யில் வேலை செய்கிறார்கள் என்று சொல்லுங்கள். எம்.ஏ.சி.சி.யில் வேலை செய்கின்ற நாங்கள் அனைவரும் உங்கள் குடும்பத்தைச் சேர்ந்தவர்கள். மலாய்க்காரர்கள்,சீனர்கள், இந்தியர்கள் என்ற பேதமின்றி மலேசியர்கள் என்ற உணர்வோடு லஞ்சத்தை ஒன்றிணைந்து வேரறுப்போம். எம்.ஏ.சி.சி. ஒரு அரசாங்க ஏஜென்சி, அவர்கள் அனைவரும் அரசாங்கம் ஊழியர்கள் என்ற தோற்றத்தை மாற்றி அது முழுக்க - முழுக்க மக்கள் கேந்திரம் என்று தோற்றத்தை தற்போது ஏற்படுத்தி வருகிறது. லஞ்சம் வாங்குவதும், கொடுப்பதும் மிக இழிவான செயல் என்ற ஒரு தோற்றத்தை மக்கள் மத்தியில் ஏற்படுத்த வேண்டும். அந்த வகையில் மலேசிய நண்பனுடன் இணைந்து இந்த மாபெரும் பிரச்சாரத்தை செய்வதில் எம்.ஏ.சி.சி. பெருமிதம் கொள்வதாக உணர்ச்சிப் பொங்க டத்தோ ஸூல்கிப்ளி தனது உரையில் குறிப்பிட்டார்.


சதீஷ்குமார் தற்கொலையில் என்னிடம் பணம் பறிக்க முயல்கிறார்கள்! மாரியப்பன் பகீர்

'சதீஷ்குமார் தற்கொலை விவகாரத்தில், என்னிடம் பணம் பறிக்க சிலர் முயல்கிறார்கள்' என பாராலிம்பிக் போட்டியில் தங்கம் வென்ற மாரியப்பன் பகீர் குற்றச்சாட்டைக் கூறியுள்ளார். டெல்லியில் பயிற்சியை முடித்துவிட்டு, இரண்டு நாள்களுக்கு முன்பு மாரியப்பன் தனது சொந்த ஊராக ஓமலூர் அருகே உள்ள பெரியவடகம்பட்டிக்கு வந் துள்ளார். அப்போது, மாரியப்பன் கார் மீது அதே ஊரைச் சேர்ந்த சதீஷ்குமார் என்பவர் இருசக்கர வாகனத்தை மோதியுள்ளார். இதில், இருவருக்கும் வாக்குவாதம் ஏற்பட்டுள்ளது. பின்னர், அங்கிருந்தவர்கள் இருவரையும் சமாதானப்படுத்தி அனுப்பியுள்ளார். இந்த நிலையில், சதீஷ்குமார் நேற்றிரவு ரயில் மோதி தற்கொலைசெய்துகொண்டார். இந்த தற்கொலைக்கு மாரியப்பன்தான் காரணம் என்று சதீஷ் குமாரின் உறவினர்கள் புகார் கூறிவருகின்றனர். இதனிடையே, தன்னிடம் பணம் பறிக்க முயல்வதாக மாரியப்பன் குற்றம் சாட்டியுள்ளார். இதுகுறித்து அவர் கூறுகையில், "இரண்டு நாள்களுக்கு முன் குடிபோதையில் சதீஷ்குமார் பைக்கில் வந்து, எனது கார் மீது மோதினார். இதில், கார் சேதம் அடைந்தது. இதுகுறித்து சதீஷ்குமாரின் பெற்றோரிடம் தெரிவித்தோம். தற்போது சதீஷ்குமார் மரணத்தில் என்னைத் தொடர்புபடுத்துகின்றனர். சதீஷ்குமார் தற்கொலையைப் பயன்படுத்தி, சிலர் அவதூறு பரப்ப முயல் கின் றனர். இந்த விவகாரத்தில், என்னை சிக்கவைத்து பணம் பறிக்க முயற்சி நடக்கிறது" என்று குற்றம் சாட்டியுள்ளார். இதனிடையே, ஓமலூர் அரசு மருத்து வமனையில் உள்ள சதீஷ்குமார் உடலை வாங்க மறுத்து உறவினர்கள் போராட்டத்தில் ஈடுபட்டுள்ளனர். சதீஷ்குமார் இறந்தது தொடர்பாக மாரியப்பன் உள்ளிட்டோர் மீது நடவடிக்கை எடுக்க வேண்டும் என்று அவர்கள் கூறியுள்ளனர்.


ஐ.ஜே.என்.னில் துன் சாமிவேலு அனுமதி

கோலாலம்பூர்,

முன்னாள் மஇகா தேசியத் தலைவர் துன் எஸ். சாமிவேலு, நேற்று பிற்பகல் 3 மணியளவில் கோலாலம்பூர் தேசிய இருதய சிகிச்சை (ஐ.ஜே.என்.) மையத்தில் அனுமதிக்கப்பட்டார். நிகழ்வு ஒன்றில் கலந்துகொண்டு விட்டு அலுவலகத்திற்கு திரும்பும் போது, அவருக்கு வாந்தி, மயக்கம் ஏற்பட்டதாக வும் பின்னர் உடனடியாக ஐ.ஜே.என். மையத்தில் அனுமதிக்கப்பட்டதாகவும் அவரின் புதல்வர் டத்தோஸ்ரீ வேள்பாரி தெரிவித்தார்.  தமது தந்தை இன்னும் 4 அல்லது 5 தினங்களில் வீடு திரும்புவார் என்று அவர் குறிப்பிட்டார்.

Read More: Malaysia Nanban Tamil Daily on 6.6.2018


ஹாரிஸ் ஜெயராஜ் இசையில் கார்த்தி நடிக்கும் ஆக்‌ஷன் படம் - தேவ்!

கடைக்குட்டி சிங்கம் படத்துக்குப் பிறகு ரூ. 55 கோடி செலவில் உருவாகி வரும் ஆக்‌ஷன் படத்தில் நடித்துவருகிறார் கார்த்தி. தேவ் என்று பெயரி டப்பட்டுள்ள இந்தப் படத்தில் கார்த்தி, ரகுல் ப்ரீத் சிங், பிரகாஷ் ராஜ், ரம்யா கிருஷ்ணன் போன்றோர் நடிக்கிறார்கள். அறிமுக இயக்குநர் ரஜத் ரவிஷங்கர் இயக்கிவருகிறார். இசை - ஹாரிஸ் ஜெயராஜ். புதிய இயக்குநர், ஆக்‌ஷன் படம், ரூ. 55 கோடி பட்ஜெட், ஹாரிஸ் ஜெயராஜ் போன்ற அம்சங்களால் இந்தப் படம் எதிர்பார்ப்பை உருவாக்கியுள்ளது. முதற்கட்டப் படப்பிடிப்பு சென்னையில் நடைபெற்றது. அடுத்தக்கட்டப் படப்பிடிப்பு ஹைதராபாத்தில் நடைபெற வுள்ளது.


மலேசிய கல்வி அமைச்சராக மக்களின் தேர்வு.  மஸ்லீக்கு பதில் மகாதீர்.

கோலாலம்பூர்,

நம்பிக்கைக் கூட்டணி அரசாங்கம் ஆட்சிக்கு வந்து ஓராண்டு ஆகிவிட்ட நிலையில், மலேசிய கல்வி அமைச்சராக பிரதமர் துன் டாக்டர் மகாதீர் முகமட் பொறுப்பேற்க வேண்டும் என்ற எதிர்பார்ப்பு மலேசியர்கள் மத்தியில் இன்னும் மேலோங்கி இருக்கிறது என்றே அறியப்படுகிறது. 2018-இல் இணையம் வாயிலாக இரண்டு மகஜர்களுக்கான கையொப்ப வேட்டை ஆரம்பமானது. அவற்றுள், துன் மகாதீர் கல்வி அமைச்சராக வேண்டும் என்பது ஒன்று. மற்றொன்று, மகாதீருக்கு நோபல் பரிசு வழங்கப்பட வேண்டும் என்பது சம்பந்தமானது.

Read More: Malaysia Nanban Tamil Daily on 20.5.2019


எதிர்ச் சாலையில் நுழைந்த கார் ஓட்டுநர் பலி

கட்டுப்பாட்டை இழந்த பிஎம்டபள்யு ரகக் கார் எதிர் சாலையில் விழுந்ததுடன் மைவி ரகக் காரை நேருக்கு நேர் மோதியதில் ஓட்டுநர் மரணமடைந்தார். இச்சம்பவம் நேற்று முன்தினம் அதிகாலை 2.30 மணியளவில் ஜாலான் துன் ரசாக்கில் (தேசிய நூலகத்திற்கு அருகில்) நிகழ்ந்துள்ளது. ஜாலான் செமராக்கை நோக்கி தன் மைவி ரகக் காரில் சென்று கொண்டிருந்த அகமட் அல்ரஃபி (வயது 21) இச்சம்பவத்தில் உயிரிழந்தார். பிம்டபள்யு ரகக் காரில் பயணித்த ஒருவர் சொற்ப காயங்களுக்கு ஆளாகிய வேளையில், ஓட்டுநரும் மற்ற மூன்று பயணிகளுக்கும் எந்தவித காயங்களும் ஏற்படவில்லை என போலீஸ் பேச்சாளர் தெரிவித்தார்.


ராமையாவைத் தெரியுமா? தொடர்பு கொள்ளவும்

ஜொகூர்பாரு குளுவாங் பேருந்து நிலையத்தில் கடந்த ஒரு வாரமாக உண்ண உணவின்றி, உறங்க இடம் இல்லாமல் சுற்றித் திரிந்து கொண்டிருந்த முதியவரான ராமையா (வயது 74) என்பவர் ஜொகூர்பாரு, பிளந்தோங் சந்தியா ஆதரவற்ற குழந்தைகள் மற்றும் முதியோர் இல்லத்தில் சேர்க்கப்பட்டுள்ளார்.இந்த முதி யவரிடம் அவரது உறவினர்களை பற்றிக் கேட்டால் எல்லாமே இருக்கிறார்கள் என்றும் முன்பு மாசாய் ஹான் யாங் தோட்டம் டிவிஷன் மூன்றில் வசித்து வந்ததாக கூறுவதாக இல்லத்தின் பொறுப்பாளர் முகுந்தன் தெரிவித்தார். முதியவரை இல்லத்தில் வைத்து பராமரிப்பதில் எந்தப் பிரச்சினையும் இல்லை என்று கூறிய முகுந்தன் முதியவரிடம் எவ்வித தஸ்தாவேஜுகளும் கிடை யாது என்று அவர் சொன்னார். ஆதலால் படத்தில் காணப்படும் ராமையா என்ற முதியவரை பற்றி தெரிந்தவர்கள் முகுந்தன் 013-7999995 என்ற கைப் பேசியில் தொடர்பு கொள்ளும்படி கேட்டுக் கொள்ளப்பட்டது.


பள்ளித்திடலை பயன்படுத்த அனுமதி மறுத்ததால் குண்டர் கும்பல் சின்னத்தை பதித்த அவலம்.

பெட்டாலிங்ஜெயா, இரவு நேரத்தில் மதுபானம் குடிக்கவும் விருந்து நடத்தவும் பள்ளித் திடலை பயன்படுத்துவதில் இருந்து தடுக்கப்பட்ட இளைஞர்கள் சிலர், பள்ளியின் சுவர்களில் தங்களுடைய குண்டர் கும்பல் சின்னத்தை வண்ணக் கலவையைக் கொண்டு வரைந்தனர். இச்சம்பவம் சித்தியவானில் உள்ள ஒரு பள்ளியில் நிகழ்ந்தது. பள்ளி சுவர்களில் வரையப்பட்டிருந்த சின்னத்தை வைத்து பார்க்கையில், அந்த இளைஞர்கள் கேங் 04 குண்டர் கும்பலைச் சேர்ந்தவர்கள் என நம்பப்படு வதாக லாடாங் சுங்கை வாங்கி தமிழ்ப் பள்ளியின் பணியாளர் கூறியதாக தி ஸ்டார் ஆன்லைன் செய்தியில் குறிப்பிடப்பட்டு இருக்கிறது. பள்ளித் திடலை இரவு நேரத்தில் தங்களுடைய சொந்த விளையாட்டு மைதானமாக பயன்படுத்துவதில் இருந்து அந்த இளைஞர்களை தடுத்து நிறுத்துவதற்காக சுவர்கள் எழுப்பப்பட்டுள்ளன. சுவர்கள் எழுப்பப்பட்டபோது, அந்த இளைஞர்கள் பள்ளி அதிகாரிகளை ஆபாசமான வார்த்தைகளால் திட்டினர். நாங்கள் அவர்களுடைய எல்லைக்குள் நுழைந்து விட்டதாக அவர்கள் கருதினர் என்று தி ஸ்டார் ஆன்லைன் அந்த பணியாளர் கூறியதாக குறிப்பிட்டது. அந்த இளைஞர்கள் பீர் போத்தல்களை திடலிலேயே போட்டுவிட்டு சென்று விடுகின்றனர். இச்சம்பவம் பல ஆண்டுகளாக நிகழ்ந்து வருகிறது.லாடாங் சுங்கை வாங்கி, கம்போங் டேராலிக்,தாமான் நேசா போன்ற இடங்களில் குண்டர்தனம், போதைப் பொருள் மற்றும் மதுபான பழக்கம் போன்ற பிரச்சினைகளுக்கு பெயர் போனவை என்று அந்த பணி யாளர் கூறினார்.பள்ளி அதிகாரிகள் மட்டு மின்றி குடியிருப்பாளர்களும் அச்சத்தில் இருக்கிறார்கள். அந்த இளைஞர்கள் கட்டுக்கடங்கா வகையில் செயல்படும்போது அவர்கள் மௌனமாக இருந்து விடுகிறார்கள். இளைஞர்கள் சிலர் தனது வீட்டிற்கு அருகே அமர்ந்து இரவு முழுவதும் உரத்த இசையுடன் மதுபான விருந்து நடத்துவது வழக்கமாகிவிட்டதாக குடியிருப் பாளர்களில் ஒருவர் கூறினார்.அவர்களது செயல்கள் குறித்து கேள்வி கேட்ட ஒருவர் அந்த இளைஞர்களால் தாக்கப்பட்ட சம்பவத்தையும் அந்த குடியிருப் பாளர் நினைவுகூர்ந்தார். அருகிலுள்ள ஒரு மதுபானக் கடை அவர்களுக்கு மலிவான மதுபானத்தை விற்பதாக நம்பப்படுவதாகவும் அவர் மேலும் கூறினார். இந்த இளைஞர்களில் சிலரை போலீசார் கைது செய்ததாக கிராமத் தலைவர் கூறினார். தாமான் நேசாவிலும் லாடாங் சுங்கைவாங்கியிலும் சில கொள்ளைச் சம்பவங்கள் நிகழ்ந்துள்ளன என்பது எனக்கு தெரியும். ஆனால், குடியிருப்பாளர்கள் போலீசில் புகார் செய்தால் நிலைமை மேலும் மோசமடையும் என்ற அச்சத்தில் புகார் செய்யவில்லை என்று அந்த கிராமத் தலைவர் கூறியதாக தி ஸ்டார் ஆன்லைன் தெரிவித்தது.


பத்தாங் காலி நிலச்சரிவு:

உலுசிலாங்கூர், டிச. 17-

பள்ளி விடுமுறை தொடங்கிய நிலையில், கேமரன் மலை - பத்தாங் காலி சாலையில் அமைந்துள்ள கோ தோங் ஜெயா பண்ணை பகுதியில் முகாமிட்டிருந்த சுமார் 100 பேர் நேற்று அதிகாலை 2.00 மணியளவில் நிகழ்ந்த பயங்கர நிலச்சரிவில் சிக்கினர். நேற்று பகல் ஒரு மணி வரையில் மரணமடைந்தவர்கள் எண்ணிக்கை 16 ஐ எட்டியது. சுமார் 94 பேர் காப்பாற்றப்பட்டுள்ளனர். இன்னும் 17 பேரை காணவில்லை.

தலைநகர், ஜாலான் ஈப்போ, 4 ஆவது மைலில் அமைந்துள்ள மன் சூங் தேசிய வகை சீன ஆரம்பப்பள்ளியின் 20 ஆசிரியர்கள், அவர்களின் குடும்பத்தினர் உட்பட இன்னும் ஏராளமானவர்கள் அங்கு முகாமிட்டிருந்தனர் என  போலீஸ் தரப்பில் கூறப்பட்டுள்ளது.
அங்கு விடுமுறைக்காக செல்வதற்கு முன்னதாக அவ்விடம் பாதுகாப்பானது என தங்களிடம் தெரிவிக்கப்பட்டதாக அப்பள்ளியின்  பெற்றோர் ஆசிரியர் சங்கத் தலைவர் யூ சின் ஓங் கூறினார்.

முகாமிடும் ஆர்வம் உள்ளவர்கள் அடிக்கடி வந்து செல்லும் அப்பகுதி சம (தட்டையான) நிலத்தில் இருப்பதாக தங்களிடம் கூறப்பட்டது என குறிப்பிட்ட அவர், இப்பள்ளியைச் சேர்ந்த சுமார் 20 ஆசிரியர்களும் அவர்களின் குடும்பத்தினரும் கடந்த மூன்று தினங்களாக அங்கு முகாமிட்டிருந்ததாகவும் சம்பவம் நடந்த தினமான நேற்றுக் காலை 10.00 மணிக்கு அவர்கள் வீடு திரும்புவதாக இருந்தது என்றும் தெரிவித்தார்.

அவர்கள் அனைவரும் முகாமிட்டிருந்த இடத்தின் எதிர்புறத்தில் நிலச்சரிவு ஏற்பட்டது. சாலையோரமிருந்து மண் சரிந்து, முகாம்களையும் இடித்துத் தள்ளியது. அதில் இருந்த பலர் மண்ணோடு புதையுண்டனர். உலுயாம்பாரு போலீஸ் நிலையத்தில் பாதிக்கப்பட்டவர்களின் விவரம் அறிய வந்திருந்தபோது யூ நிருபர்களிடம் பேசினார். தங்கள் பள்ளியைச் சேர்ந்த பலர் இச்சம்பவத்தின்போது சுற்றியுள்ளவர்களால் காப்பாற்றப்பட்ட தகவலையும் அவர் தெரிவித்தார். அப்பகுதியில் உள்ள ரிவர் ஹில்டாப், ஃபார்ம்வியூ, ரிவர் சைட் ஆகிய மூன்று முகாம்களும் நிலச்சரிவில் புதையுண்டன.
இங்கு இதுவே முதல் சம்பவம்

இப்பகுதியில் இதுவே இம்மாதிரியான முதல் நிலச்சரிவுச் சம்பவம் என உலுயாம் கிராமத்து தலைவர் நபில் சலேஹாட் கூறினார்.
கடைசியாக 2016 இல் செராண்டாவில் ஒரு நிலச்சரிவுச் சம்பவம் நிகழ்ந்தது. ஆனால், இதைவிட அது மோசமில்லை என்று அவர் சொன்னார். இப்பகுதியில் அடிக்கடி வெள்ளம் ஏற்படும் என்பதை அவர் சுட்டிக்காட்டினார்.
என் காலடியில் பூமி நகர்ந்தது

தாங்கள் முகாமிட்டிருந்த பகுதியில் தன் காலடியில் பூமி நகர்வதை தாம் உணர்ந்ததாக இச்சம்பவத்திலிருந்து தப்பிய, அப்பகுதியில் முகாமிட்டிருந்த 57 வயது ஆடவர் கூறினார். நாங்கள் அனைவரும் உறக்கத்தில் இருந்தபோது அதிகாலை 2.00 மணிக்கு இச்சம்பவம் நிகழ்ந்தது. அப்போது கும்மிருட்டாக இருந்ததால் என்னதான் நடக்கிறது என்பதை எங்களால் தெளிவாகப் பார்க்க முடியவில்லை என்று லியோங் ஜிம் மெங் தெரிவித்தார்.

தன் குடும்பத்துடன் அவர் இங்கு முகாமிட வந்திருந்தார். நாங்கள் இங்கு தங்கியிருந்த சில நாட்களாக தூறல் மட்டுமே இருந்ததே தவிர கனமழை எதுவும் கிடையாது. எனவே, நிலச்சரிவு அதிர்ச்சியை ஏற்படுத்தியது என்றார் அவர். தாங்கள் தங்கியிருந்த முகாமும் மண்ணில் புதையுண்டது. இருந்தாலும், தாங்கள் அங்கிருந்து மீண்டு அருகில் இருந்த வாகன நிறுத்துமிடத்திற்கு தப்பிச்சென்றதாகவும் லியோங் விவரித்ததாக பெரித்தா ஹரியான் செய்தி வெளியிட்டுள்ளது.
இளைய சகோதரர் இறந்தார்

தன் இளைய சகோதரர் ஒருவர் இச்சம்பவத்தில் மரணமடைந்த அதே சமயம், மற்றொருவர் மருத்துவமனையில் சிகிச்சை பெறுவதாக 22 வயது தே லின் சுவான் கூறினார். நிலச்சரிவு நிகழும்போது தங்கள் முகாமிற்கு கீழே மண் அசைவதை தங்களால் உணர முடிந்தது என்றும் தாமும் தன் தாயாரும் பாதுகாப்பாக வெளியே வர முடிந்தது என்றும் அவர் சொன்னார்.
12 பேர் தப்பினோம்

ஃபாதர்ஸ் ஓர்கெனிக் ஃபார்ம் முகாம் தளத்திலிருந்து சம்பவத்தின்போது தாமும் இதர 12 ஊழியர்களும் தப்பிக்க முடிந்ததாக தாவ்ன் யுக் (35) கூறினார்.


அமெரிக்காவில் உயர் விருதை வென்ற தமிழன்.

மாய வித்தை துறையின் முக்கியமான விருதாக கருதப்படும் மெர்லின் விருதை மலேசிய மண்ணின் மாய வித்தகன் விக்னேஸ்வரன் த/பெ அழகு பெற்று மலேசிய மக்களுக்கு பெருமை சேர்த்துள்ளார். மாய வித்தகர்களாக இருப்பவர்களுக்கு இந்த விருதை பெற வேண்டும் என்பது லட்சியமாக இருக்கும், இவ்வேளையில் தன் லட்சியத்தை நிறைவேற்றியதுடன் உலக அரங்கில் மக்களின் பாராட்டை பெற்றவராகவும் இவர் திகழ்கின்றார். இந்த விருதைப் பெற்ற நாட்டின் முதல் இந்தியர் என்ற பெருமையும் விக்கியையே சேரும். அண்மையில் பேங்காக்கில் நடந்த இந்த விருது வழங்கும் விழாவில் அனைத்துலக ரீதியில் 15 நாடுகளை சேர்ந்த மாய வித்தகர்கள் கலந்து கொண்டனர்.இதில் 37 ஆயிரம் உலக நாடுகளின் வாக்குகளை பெற்ற மாய வித்தகன் விக்கி இந்த மெர்லின் விருதை பெற்றுள்ளார். கலைஞர்களுக்கு எப்படி ஆஸ்கார் விருது பெருமையை சேர்க்கிறதோ அதேபோல் மாய வித்தகர்கள் மத்தியில் மெர்லின் விருது அங்கீகாரத்தை வழங்குகிறது. இவருடன் மேலும் ஐவருக்கு இந்த விருது விழாவில் விருதுகள் கிடைத்தன. இதில் ஒரே தமிழன் என்ற பெருமையையும் விக்கி கொண்டுள்ளார். கடந்த 10 வருடங்களாக இந்த மாய வித்தக துறையில் விக்கி பீடு நடைபோட்டு வருகிறார். சுமார் 8 நாடுகளில் இவர் மாய வித்தை நிகழ்ச்சிகளிலும் போட்டிகளிலும் கலந்து கொண்டுள்ளார்.மலேசியாவில் பல மாய வித்தைகளை செய்து மக்கள் மனதில் இவர் இடம் பிடித்துள்ளார். ஆஸ்ட்ரோவில் மாய வித்தகன் எனும் நிகழ்ச்சியின் மூலம் அறிமுகமான இவர் தன் விடா முயற்சியினால் இன்று உலக ரசிகர்கள் மனதில் இடம் பிடித்துள்ளார். இந்த மாய வித்தை துறையில் மலேசிய இந்தியர்களின் ஈடுபாடு குறைவாகவே காணப்படுகிறது. ஆர்வமுள்ள இளைஞர்கள் இத்துறையில் இணைந்து பல வெற்றிகளை பெற வேண்டும் என மாய வித்தகன் விக்கி வலியுறுத்தினார்.


அலங்காநல்லூரில் 2வது நாளாக விடிய விடிய தொடரும் போராட்டம்.. அணி அணியாய் திரளும் வெளிமாவட்ட இளை�

மதுரை: ஜல்லிக்கட்டுக்கு ஆதரவாக கடும் குளிரையும் பொருட்படுத்தாமல் அலங்காநல்லூரில் விடிய விடிய போராட்டம் நடைபெற்றது. வாடி வாசல் பகுதி அருகே கிராம மக்கள், இளைஞர்கள் மற்றும் மாணவர்கள் விடிய விடிய போராட்டத்தில் ஈடுபட்டு வருகின்றதால் அங்கு பதற்றம் நீடிக்கிறது. அலங்காநல்லூரில் ஜல்லிக்கட்டு நடத்த அனுமதிக்க வேண்டும் என்று கோரி நேற்று முன்தினம் போராட்டம் தொடங்கியது. நேற்று முன்தினம் இரவும் விடிய விடிய போராட்டம் நடைபெற்றது. போலீசார் பேச்சுவார்த்தை நடத்தியும் இளைஞர்கள் மற்றும் மாணவர்கள் போராட்டத்தை நிறுத்தவில்லை. இதனைத் தொடர்ந்து, 2 வது நாளாக பல மணி நேரம் போராட்டம் நடத்தியவர்களை போலீசார் தடியடி நடத்தி கைது செய்தனர். இதனைத் தொடர்ந்து, போலீசாரின் கைது நடவடிக்கையை கண்டித்து ஆயிரக்கணக்கான மக்கள் சாலை மறியலில் ஈடுபட்டனர். இதனைத் தொடர்ந்து சென்னை, திருச்சி, சேலம், புதுக்கோட்டை, காஞ்சிபுரம், நெல்லை உள்ளிட்ட பல்வேறு மாவட்டங்களில் போராட்டம் தீவிரம் அடைந்தன. இதனை அடுத்து, முதல்கட்டமாக காளைகளை அவிழ்த்துவிட்டதாக நேற்று முன்தினம் கைது செய்யப்பட்ட 38 பேரை போலீசார் விடுதலை செய்தனர். நேற்று காலையில் தடியடி நடத்தி கைது செய்யப்பட்ட 250க்கும் மேற்பட்ட மாணவர்கள் மற்றும் இளைஞர்களை விடுதலை செய்ய வேண்டும் என்று வாடிப்பட்டியில் தொடர்ந்து போராட்டம் நடத்தப்பட்டது. வெளியே பொதுமக்கள் விடுதலை கேட்டு போராட்டம் நடத்திக் கொண்டிருந்த அதே வேளையில், கைது செய்து மண்டபத்தில் வைக்கப்பட்டிருந்த மாணவர்களும் இளைஞர்களும் கோரிக்கை நிறைவேறும் வரை உள்ளிருப்பு போராட்டத்தில் ஈடுபடுவோம் என்று அறிவித்து விடுதலையாக மறுத்தனர். இதனையடுத்து, திரைப்பட இயக்குனர்கள் சீமான் மற்றும் அமீர் அவர்களிடம் பேச்சுவார்த்தை நடத்தினார்கள். அவர்கள் நடத்திய நீண்ட நேர பேச்சுவார்த்தையை தொடர்ந்து கைது செய்யப்பட்டோர் போராட்டத்தை வாபஸ் பெற்றனர். இதனையடுத்து அவர்கள் விடுதலை செய்யப்பட்டனர். இந்நிலையில், அலங்காநல்லூர் கிராம மக்கள், இளைஞர்கள், மாணவர்கள் என அனைவரும் ஜல்லிக்கட்டுக்கு ஆதரவாக மத்திய மாநில அரசுகள் உறுதிமொழி அளிக்கும் வரையில் தொடர்ந்து 2வது நாளாக இன்றும் விடிய விடிய போராட்டம் நடத்தினர். இதனையடுத்து, அலங்காநல்லூரை சுற்றி உள்ள அனைத்து கிராமங்களில் இருந்தும் கிராம மக்கள் போராட்ட களத்தை நோக்கி படையெடுக்க தொடங்கியுள்ளனர். மேலும், மாணவர்கள், இளைஞர்கள் என அனைவரும் அணி அணியாய் திரண்டு வருகின்றனர். இதனால் அலங்காநல்லூரில் தொடர்ந்து பதற்றம் நீடித்து வருகிறது.


எவரெஸ்ட் மலை ஏறி ராமன் நாயர் சாதனை

எவரெஸ்ட் மலை உச்சியை தொட்டுவிட வேண்டும் என்பது ஒரு மலேசியரான ராமன் நாயர் அச்சுதனின் 10 ஆண்டுகளுக்கும் மேலான கனவு. பல போராட்டங்களுக்கிடையே மே 20-ஆம் தேதி தனது கனவை நிறைவேற்றி எவரெஸ்ட் மலை உச்சியில் கால் பதித்தார். கடல் மட்டத்திலிருந்து 8,848 மீட்டருக்கு உயரே எவரெஸ்ட் மலையேறி சாதனை படைத்தார் ஷா ஆலமைச் சேர்ந்த 42 வயது ராமன் நாயர்.இவர் இம்மாதம் 5.5.2017ஆம் தேதி நோப்பாளத்திலுள்ள லுக்லா நகரிலிருந்து தனது பயணத்தைத் தொடங்கினார். நான் இவ்வளவு நாட்கள் மேற்கொண்ட பயிற்சிக்கு நல்ல பலன் கிடைத்துள்ளது. முதன் முதலில் நான் எவரெஸ்ட் மலையை ஏறுவதற்கு முடிவு செய்தபோது, துணிச்சல்தான் மிகவும் முக் கியம் என்பதை நான் உணர்ந்தேன். இதற்கு ழுழு நம்பிக்கையும், மன உறுதியும், துணிச்சலும் வேண்டும். சற்று தடுமாறினாலும் மரணம்தான் என்பதை அறிந்தே நான் இந்த சாகசத்தில் ஈடுபட்டேன். கார் பழுதுபார்க்கும் துறையில் ஈடுபட்டுள்ள இவர், பல்வேறு அனுபவங்களை அங்கு எதிர்நோக்கியிருந்தார். அதிக குளிர் காரணமாக அவரின் ஒரு விரலும், காலும் பாதிக்கப்பட்டன. அவர் அதற்காக தற்போது சிகிச்சைப் பெற்று வருகிறார். பலர் எவரெஸ்ட் மலையை ஏறும்போது அவர்களைப் பார்த்து தாமும் ஏன் ஏறக்கூடாது என்ற கேள்வி தம்முள் தோன்றியதாகவும், அதன் பின்னரே அதில் ஏறுவதற்கு தாம் முடிவு செய்ததாகவும் அவர் சொன்னார்.கடந்த ஆண்டு முதல் தாம் கடுமையான பயிற்சிகளில் ஈடுபட்டு வந்ததாகவும், அதற்கு முன்பு தாம் 6,145 மீட்டர் கொண்ட நோப்பாளிலுள்ள லோபுச்சே மலையை ஏறியதற்காகவும் அவர் சொன்னார். கடந்த 1953ஆம் ஆண்டு சர் எட்மெண்ட் ஹிலரி மற்றும் தென்ஸிங் நோர்காய் ஆகியோர் முதன் முதலாக எவரெஸ்ட் மலையைத் தொட்டனர். இதுவரை அந்த மலையை ஏறி 200-க்கும் மேற்பட்டோர் உயிரிழந்துள்ளனர் என்பது குறிப்பிடத்தக்கது.


கையூட்டு வேண்டும் என்பதற்காக அரசாங்கத்தைக் கவிழ்க்கத் திட்டம்.

ஈப்போ,

ஊழலை ஒழிப்பதில் தீவிர கவனம் செலுத்தி வருவதால்  நம்பிக்கைக் கூட்டணி அரசாங்கத்தைக் கவிழ்க்க வேண்டும் என அரசு ஊழியர்கள் உட்பட சிலர் நினைக்கின்றனர். மாதாந்திர சம்பளத்திற்கு மேலாக லஞ்சம் பெற முடிந்ததால் முந்தைய அரசாங்கமே மேல் என அவர்கள் கருதுவதாக பிரதமர் துன் டாக்டர் மகாதீர் முகமட் நேற்று கூறினார். நம்பிக்கைக் கூட்டணி ஆட்சியைக் கைப்பற்றியபோது ஊழலை ஒழிக்க வேண்டும் என்பதே அதன் தலையாய நோக்கமாக இருந்தது. அரசு சேவையில் உள்ள சிலருக்கு இது பிடிக்கவில்லை.

Read More: Malasyia Nanban Tamil Daily on 6.5.2019


உயிருக்குப் போராடிய எலியை மீட்ட தீயணைப்பு வீரர்கள்

பெர்லின்,

ஜெர்மனியில் பாதாள சாக்கடை மூடியில் சிக்கி உயிருக்குப் போராடிய எலியை, பல மணி நேரம் போராடி தீயணைப்பு வீரர்கள் மீட்டனர். ஜெர்மனியின் ஹெஸ்சி மாகாணம் பென்ஷியம் நகரில் உள்ள பாதாளச் சாக்கடை ஒன்றின் மூடியில், எலி ஒன்று சிக்கிக் கொண்டு, வெளியேற முடியாமல் தவித்தது.

உயிருக்குப் போராடிக் கொண்டிருந்த எலியைக் கண்டு பரிதாபம் அடைந்த விலங்குகள் நல ஆர்வலர் ஒருவர் அதனைக் காப்பற்ற முயன்றார். ஆனால் அவரால் அது முடியவில்லை. எனவே அவர் தீயணைப்பு துறையினருக்கு தகவல் கொடுத்தார். அதன்பேரில் சம்பவ இடத்துக்குச் சென்ற தீயணைப்பு வீரர்கள் 9 பேர் பல மணி நேரம் போராடி எலியைப் பத்திரமாக மீட்டனர்.


முதல் சவாலை சந்திக்கிறார் ராம்குமார்

டேவிஸ் கோப்பையின் ஆசிய-ஓசியானியா குரூப்-1 டென்னிஸ் போட்டி பஞ்சாப் மாநிலம் சண்டிகரில் இன்று தொடங்குகிறது. இதில், இந்தியா, கொரியா அணிகள் மோதுகின்றன. இத்தொடரில் இந்தியாவின் சோம்தேவ் தேவ்வர்மன், யுகி பாம்பரி இருவரும் காயம் காரணமாக பங்கேற்கவில்லை. இதனால், சென்னையை சேர்ந்த ராம்குமார் ராமநாதனுக்கு முதல் முறையாக வாய்ப்பு கிடைத்துள்ளது. இன்று நடக்கும் முதல் ஒற்றையர் போட்டியில் ராம்குமார், கொரியாவின் சியோங் சன் ஹாங்கை சந்திக்கிறார். 3 நாட்கள் நடக்கும் இப்போட்டியின் 2வது ஒற்றையர் சவாலில் மைனினி-யாங் கியூ லிம் மோதுகின்றனர். இரட்டையர் போட்டியில் லியாண்டர் பயஸ், போபண்ணா ஜோடி, கொரியாவின் ஹாங் சங், யன்சியாங் சங்கை எதிர்கொள்கிறது. ரியோ ஒலிம்பிக்கில் பயஸ், போபண்ணா ஜோடி களமிறங்க உள்ளது. முன்னதாக மைனினியுடனே பங்கேற்க விரும்புவதாக போபண்ணா கூறியிருந்தார். ஆனால், பயசுடன் இணைந்து விளையாட அகில இந்திய டென்னிஸ் சங்கம் அவரை நிர்பந்தித்தது. இந்த பிரச்னையில் பயஸ்-போபண்ணா இடையே நிலவிவரும் நெருக்கடி தீர இப்போட்டி ஒரு வாய்ப்பாக இருக்கும் என எதிர்பார்க்கப்படுகிறது. 2 மாற்று ஒற்றையர் ஆட்டங்களில் ராம்குமார், மைனினி கொரியா வீரர்களை எதிர்த்து விளையாடுவர். பலமில்லாத கொரியாவை இந்தியா எளிதில் வீழ்த்தும் என எதிர்பார்க்கப்படுகிறது. இதில் வெற்றி பெறும் அணி உலக குரூப் பிளேஆப் சுற்றுக்கு முன்னேறும்.


மதுரை தியேட்டர் முன்பு அ.தி.மு.க எம்.எல்.ஏ போராட்டம்! `சர்கார்' பிற்பகல் காட்சி ரத்து

``சர்கார் படத்தில் சர்சைக்குரிய காட்சிகளை நீக்க வேண்டும். இல்லையென்றால் படத்தை திரையிடவிடமாட்டோம்'' என எம்.எல்.ஏ. ராஜன்செல்லப்பா எச்சரிக்கை விடுத்துள்ளார். இந்த நிலையில், பிற்பகல் 2.30 மணி காட்சியை ரத்து செய்துள்ள தியேட்டர் நிர்வாகம், மாலை 4.30 மணிக்கு படம் திரையிடப்படும் என்று அறிவித்துள்ளது.

விஜய் நடிப்பில் ஏ.ஆர்.முருகதாஸ் இயக்கத்தில் தீபாவளிக்கு வெளியான `சர்கார்' திரைப்படம் வெளியாவதற்கு முன்பு கதை கரு தொடர்பாக பல சர்ச்சையைச் சந்தித்தது. இந்த சர்ச்சைக்கு மத்தியில் தீபாவளி அன்று பல்வேறு திரையரங்குகளில் `சர்கார்' வெளியானது. இந்த நிலையில், படத்தில் வரும் காட்சிகள் அ.தி.மு.க அரசை கேலிசெய்யும் விதமாக உள்ளதாக சர்ச்சைகள் கிளம்பின. இந்த நிலையில், படத்தில் வரும் சர்ச்சைக்குரிய சில காட்சிகள் நீக்கப்பட வேண்டும் என வலியுறுத்தி மதுரை வடக்கு தொகுதி எம்.எல்.ஏ. ராஜன் செல்லப்பா தலைமையில் அ.தி.மு.க-வினர் மதுரையில் அமைந்துள்ள சினிப்பிரியா திரையரங்கை முற்றுகையிட்டனர்.

அப்போது பேசிய எம்.எல்.ஏ. ராஜன் செல்லப்பா, "சர்கார் திரைப்படத்தில் குறிப்பிட்ட சில காட்சிகள் அ.தி.மு.க அரசை கேலிசெய்யும் விதமாக இருக்கி றது. அ.தி.மு.க அரசு கொண்டுவந்த நலத்திட்டத்துக்கு அவப்பெயர் ஏற்படுத்தும் விதமாக காட்சி அமைக்கப்பட்டுள்ளது.  ஜெயலலிதாவின் இயற்பெயரை பயன்படுத்தி அவரின் பெயருக்கு பங்கம்விளைக்கும் விதமாகவும் காட்சியமைத்துள்ளனர். எனவே, இது போன்ற காட்சிகளை அமைத்து, மக்களிடத்தில் அ.தி.மு.க அரசு மீது அவதூறுகளை பரப்பும் விதமான காட்சிகளை உடனடியாக நீக்க வேண்டும். இல்லையென்றால் படத்தை திரையிடவிடமாட்டோம். இதுகுறித்து மதுரையில் உள்ள திரையரங்கங்களின் உரிமையாளர்களிடம் வேண்டுகோள் விடுத்துள்ளோம்'' என தெரிவித்தார்.
இதனிடையே, சினிப்ரியா, மினிப்ரியா, சுகப்ரியா ஆகிய திரையரங்கில் இன்று 2.30 மணிக்கு தொடங்க இருந்த பிற்பகல் காட்சிகள் ரத்து செய்யப்பட்டு ள்ளது. மாலை 4.30 மணிக்கு மீண்டும் சர்கார் திரையிடப்படும் என்று தியேட்டர் நிர்வாகம் அறிவித்துள்ளது.


இந்த உருட்டல் மிரட்டலுக்கு எல்லாம் நான் பயப்பட மாட்டேன்:

பெங்களூர்: கொலை மிரட்டலுக்கு எல்லாம் பயப்படுபவன் நான் இல்லை என்று நடிகர் பிரகாஷ் ராஜ் தெரிவித்துள்ளார். ரஜினிகாந்த் அரசியலுக்கு வரப் போகிறார், கமல் ஹாஸனோ வந்துவிட்டேன் என்கிறார். இந்நிலையில் திரைப்பட நடிகர்கள் தலைவரானால் நாட்டிற்கு பேரழிவு என்று பேட்டி அளித்துள்ளார் பிரகாஷ் ராஜ். ரஜினி, கமல் கட்சி துவங்கினாலும் சேர மாட்டேன் என்று கூறியுள்ளார்.

எந்த அரசியல் தொடர்பும் இல்லாமல் மக்களுக்காக குரல் கொடுக்கவே விரும்புகிறேன். பெரிய ரசிகர்கள் பட்டாளம் இருக்கும் ஸ்டார்கள் அரசியலுக்கு வந்த பிறகு அதிருப்தி அடைவார்கள் என பிரகாஷ் ராஜ் தெரிவித்துள்ளார்.

என் அம்மா ஒரு கிறிஸ்தவர், மனைவி இந்து, மேனேஜர் முஸ்லீம் என்று என்னை யாரும் அடையாளம் சொல்வதை விரும்பவில்லை. மதத்தை வைத்து அல்ல மாறாக வேலையை வைத்து அடையாளம் காண்பது நல்லது என்கிறார் பிரகாஷ் ராஜ்.

நாட்டுப் பற்றை காட்ட தியேட்டர்களில் தேசிய கீதம் ஓடும்போது எழுந்து நிற்கத் தேவையில்லை என்று பிரகாஷ் ராஜ் தெரிவித்துள்ளார். அவரின் வெளிப்படையான பேச்சு பலரை அதிர வைத்துள்ளது.

பிரதமர் மோடிக்கு எதிராக பேசியதற்கு கொலை மிரட்டல் வருவது, சமூக வலைதளங்களில் மக்கள் கலாய்ப்பது குறித்து பிரகாஷ் ராஜிடம் கேட்கப்பட்டது. அதற்கு அவர் கூறுகையில், இதுக்கு எல்லாம் நான் கவலைப்பட மாட்டேன் என்றார்.


சீ போட்டிக்கு தகுதி பெற ஓட்டத்திறனை மேம்படுத்த வேண்டும்.

பிலிப்பைன்ஸ் சீ போட்டியின் 400 மீட்டர் ஓட் டப் போட்டியில் களமிறங்க தனது ஓட்டத் திறனை மேம் படுத்த வேண்டும் என்று தேசிய வீராங்கனை எம். தன லெட்சுமி ஒப் புக் கொண் டார்.

கோலாலம்பூரில் கடந்தாண்டு நடைபெற்ற சீ விளையாட்டுப் போட்டி யில் பெண்களுக்கான 400 மீட்டர், 4x400 மீட்டர் ஆகிய போட்டிகளில் களமிறங்க தனலெட்சுமி திட்டமிட் டிருந்தார். இருந்த போதிலும் 400 மீட்டர் ஓட்டப் போட்டியில் ஒரு சில காரணங்களால் அவர் களமிறங்க வில்லை. 4x400 மீட்டர் ஓட்டப் போட்டியில் களமிறங்கிய அவர் நாட்டிற்கு வெண்கலப் பதக்கத்தை வென்று தந்தார். பாஃதின் பாகியா, நூருல் பைசா அஸ்மா, ஷேரன் சம்சோன் ஆகியோருடன் இணைந்து ஓடிய தனலெட்சுமி 4x400 மீட்டர் ஓட்டப் போட்டியில் மூன்றாவது இடத்தை பிடித்தார்.

Read More: Malaysia Nanban Tamil Daily on 21.2.2018


திமுக வேட்பாளர்கள் டெபாசிட் இழக்க வேண்டும்: பிரேமலதா பேச்சு

பெரம்பூர் சட்டமன்ற தொகுதி இடைத்தேர்தலில் போட்டியிடும் அதிமுக வேட்பாளர் ராஜேஷ் மற்றும் வடசென்னை பாராளுமன்றத் தொகுதியில் போட்டி யிடும் தேமுதிக வேட்பாளர் மோகன்ராஜ் ஆகியோரை ஆதரித்து தேமுதிக பொருளாளர் பிரேமலதா விஜயகாந்த் இன்று பிரச்சாரம் மேற்கொண்டார்.

அப்போது அவர், காங்கிரஸ் - திமுக கூட்டணி ஒரு இடத்தில் கூட வெற்றிப்பெறக் கூடாது. இதற்கு நீங்கள் பொறுப்பேற்க வேண்டும். காங்கிரஸ் - திமுக கூட்டணி தமிழகத்தை வஞ்சித்த கூட்டணி. இந்த கூட்டணிதான் இலங்கையில் தமிழ் உறவுகள் படுகொலை ஆவதற்கு காரணம். ஆகவே தமிழக மக்கள் யாரும் காங்கிரஸ் - திமுக கூட்டணியை ஏற்றுக்கொள்ள முடியாது.
2ஜி ஊழல் உள்பட பல ஊழல்களை செய்த கூட்டணி காங்கிரஸ் - திமுக கூட்டணி. வடசென்னையிலும், பெரம்பூரிலும் திமுக வேட்பாளர்களை டெபா சிட் இழக்க செய்ய வேண்டும். பாஜக, அதிமுக, பாமக, தேமுதிக கூட்டணி ராசியான கூட்டணி. 2011ல் அமைந்தது போல ராசியான கூட்டணி. இந்த ராசியான 40 தொகுதிகளிலும் வெற்றி பெறும். இது இயற்கையான கூட்டணி. எம்.ஜி.ஆரை ரோல் மாடலாக எடுத்துக்கொண்டு இன்றுவரை வாழ்ந்து கொண்டிருப்பவர் விஜயகாந்த்.

மத்தியிலும், மாநிலத்திலும் நடப்பது நம்முடைய ஆட்சி. ஆகையால் கொடுக்கப்பட்ட அனைத்து வாக்குறுதிகளும் நிறைவேற்றப்படும். 18 சட்டமன்ற தொகுதியிலும் நடைபெறும் இடைத்தேர்தலில் அதிமுக வெற்றி பெற தேமுதிக துணை நிற்கும். அதிமுக ஆட்சி தொடர தேமுதிக கூட்டணி தர்மத்தோடு துணை நிற்கும். இவ்வாறு பேசினார்.


அந்நியச் செலாவணி முதலீட்டு மோசடி வழக்கு. விஷ்னு ஜாமினில் விடுதலை.

அந்நியச் செலாவணி முதலீட்டு மோசடி தொடர் பான விசாரணைக்காக குற்றத்தடுப்புச் சட்டத்தின் கீழ் (பொக்கா) தடுத்து வைக்கப்பட்டிருந்த விஷ்ணு மூர்த்தி ராஜசிங்கம் 59 நாட்களுக்குப் பிறகு நேற்று விடுவிக்கப்பட்டார்.இங்குள்ள செஷன்ஸ் நீதிமன்றம் அவரை விடுதலை செய்தது. அவரின் தடுப்புக் காவலை மேலும் ஈராண்டுகளுக்கு நீட்டிப்பதா, வீட்டுக்கட்டுப் பாட்டில் அவரை வைப் பதா, அல்லது அவரை விடுவிப்பதா என்ற விவ காரத்தில் குற்றத் தடுப்பு வாரியம் ஒரு முடிவை எடுக்கவில்லை என்று அரசு தரப்பு துணை வழக்கறிஞர் நபில்லா அஹ்மட் நீதிமன்றத்தில் கூறினார். ஆதலால், சட்டத்தின் கீழ் அவசியமாகும் வகையில், அடுத்த 59 நாட்களுக்கு விஷ்ணுவின் நடமாட்டத்தை கண்காணிக்கும் வகையில் அவரின் கணுக் காலில் மின்னியல் கண்காணிப்பு கருவியை பொருத்தும்படி செஷன்ஸ் நீதிமன்ற நீதிபதி ஷம்சுடின் அப்துல்லா உத்தரவிட்டார். அந்த கருவியை அகற் றவோ அல்லது சேதப்படுத்தவோ கூடாது. அவ்வாறு நடந்தால் உங்கள் மீது வழக்கு தொடுக்கப்படும் என்று விஷ்ணுவை ஷம்சுடின் எச்சரித்தார். அது மட்டுமின்றி, வாரம் இரண்டு தினங்கள் (திங்கள், வியாழன்) போலீஸ் நிலையத்தில் ஆஜராக வேண்டும் என்றும் விஷ்ணுவிற்கு நீதிமன்றம் உத்தர விட்டது. ஃபோரெக்ஸ் முதலீட்டு திட்டம் தொடர்பான புலனாய்வுகளுக்காக கடந்த மே 29-ஆம் தேதி முதல் பொக்கா சட்டத்தின் கீழ் விஷ்ணு தடுத்து வைக்கப்பட்டு வந்துள்ளார். கடந்த ஏப்ரல் 18-ஆம் தேதி மேலும் 38 நாட்களுக்கு அவரின் தடுப்புக் காவல் நீட்டிக்கப்பட்டது. சுமார் 23,000 முதலீட்டாளர்கள் 8 கோடி வெள்ளி ஏமாற்றப்பட்டதாகக் குற்றம் சுமத்தப்பட்டுள்ள வீனஸ் எஃப் எக்ஸ் ஃபோரெக்ஸ் திட்ட மோசடி தொடர்பில் அறுவர் கைது செய்யப்பட்டிருப்பதாக புக்கிட் அமான் குற்றப்புலன் விசாரணை தலைவர் அக்ரில் சானி அப்துல்லா கடந்த மார்ச் 29-ஆம் தேதி ஓர் அறிக்கையில் கூறினார்.அறுவர் கைது செய்யப்பட்டு பொக்கா சட்டத்தின் கீழ் தடுத்து வைக்கப்பட்டுள்ளனர். ஒரு விற்பனை முகவரான விஷ்ணுவும் அவர்களில் ஒருவர். அந்த ஃபோரெக்ஸ் முதலீட்டு நிறுவனத்தின் உரிமையாளர்கள் என நம்பப்படும் ஒரு டத்தோஸ்ரீக்கும் அவரின் மனைவிக்கும் எதிராக பல்வேறு போலீஸ் புகார்கள் செய்யப்பட்டுள்ளன.இதனிடையே, தனது கணவர் விடுதலை செய்யப்பட்டிருந்தாலும் அது மகிழ்ச்சியான செய்தி அல்ல என்று விஷ்ணுவின் மனைவி ஏ.மகேஸ்வரி கூறினார். ஏழு மாத கர்ப்பிணியான மகேஸ்வரி நேற்று நீதிமன்றத்திற்கு வெளியே நிருபர்களிடம் பேசினார். அவர் ஜாமினில்தான் விடுவிக்கப்பட்டுள்ளார். அதிலும், கண்காணிப்பு கருவி அவரின் காலில் பொருத்தப்பட வேண்டியுள்ளது. கடந்த இரு மாதங்களாக அவரை ஏன் சித்தரவதை செய்தார்கள் என்று மகேஸ்வரி கேள்வி எழுப்பினார்.


48 பேரின் உயிரைக் குடித்த பயங்கரம்.  விரைவில் தரைமட்டமாகிறது ஹலண்ட் டவர்ஸ்

பெட்டாலிங் ஜெயா,

சுமார் 25 ஆண்டுகளாக கைவிடப்பட்ட நிலையில் கிடக்கும் ஹைலண்ட் டவர்ஸ் அடுக்குமாடி கட்டடங்கள் இறுதியில் இடித்து தரைமட்டமாக்கப்ப டவிருப்பதாக  வீடமைப்பு, ஊராட்சித்துறை அமைச்சர் ஸுரைடா கமாருடின் நேற்று கூறினார்.இந்தப் பணி அனேகமாக அடுத்த மாதம் தொடங்கப் படலாம் என்றும் அங்கு வேறு மேம்பாட்டுத் திட்டங்கள் மேற்கொள் ளப்படும் என்றும் அவர் தெரிவித்தார்.

Read More: Malaysia Nanban Tamil Daily on 15.9.2018


ஊடகத்துறையினரும் முன்னணி பணியாளர்களே!

நாட்டை உலுக்கி வரும் கோவிட் - 19 நச்சுயிரி நோய் உட்பட மக்கள் எதிர்நோக்கி வரும் நடமாட்டக் கட்டுப்பாட்டு உத்தரவு தொடர்பாக அரசாங்கம் எடுக்கும் முடிவுகளை உடனுக்குடன் நாட்டு மக்களுக்கு செய்தியாக வழங்கி வரும் நாட்டிலுள்ள ஊடகப் பணியாளர்களின் நலனிலும் அரசாங்கம் அக்கறை செலுத்த வேண்டும் என மலேசிய நண்பன் இப்புதிய அரசாங்கத்தை வலியுறுத்திக் கேட்டுக் கொள்கிறது.

நாட்டில் கோவிட்- 19 நச்சுயிரி நோய் மோசமான அளவில் பரவியுள்ளதைத் தொடர்ந்து மக்கள் நடமாட்டக் கட்டுப்பாட்டு உத்தரவு பிறப்பித்துள்ளதால் அரசாங்க, தனியார் நிறுவனங்கள் மூடப்பட்டுள்ள நிலையில் அரசாங்கம் கேட்டுக் கொண்டதற்கிணங்க அனைவரும் வீட்டில் பாதுகாப்பாக உள்ளனர்.

ஆனால், முன்னணி பணியாளர்களாக விளங்கி வரும் நாட்டிலுள்ள ஊடகப் பணியாளர்களும் மருத்துவர், தாதியர், போலீஸ், இராணு வத்தினரைப்போல் தொடர்ந்து வேலை செய்து வருவதை அரசாங்கம்  கவனத்தில் கொள்ள வேண்டும்.

மக்கள் நடமாட்டக் கட்டுப்பாட்டு உத்தரவின்போது பணியாற்றி வரும் இதர முன்னணி பணியாளர்களுக்கு அரசாங்கம் பல்வேறு ஊக்குவிப்புத் தொகைகள் வழங்கியதைப்போல் இந்நாட்டிலுள்ள ஊடகப் பணியாளர்களுக்கும் அரசாங்கம் சிறப்பு ஊக்குவிப்புத் தொகையினை வழங்க வேண்டும் என மலேசிய மருத்துவர் சங்கத் தலைவர் டாக்டர் என்.ஞானபாஸ்கரன் முன்வைத்துள்ள கோரிக்கையை அரசாங்கம் கவனமாகப் பரிசீலிக்க வேண்டும்.

கோவிட் - 19 தொற்று நோய் மீதான விழிப்புணர்வு,  அந்நோயி லிருந்து மக்கள் விடுபடுவதற்கான பல்வேறு தகவல்கள், அரசாங்கம் மக்களுக்கு வழங்கி வரும் பல்வேறு ஊக்குவிப்புத் தொகை உட்பட கோவிட் - 19 நச்சுயிரி நோய்க்கு எதிராக அரசாங்கம் மேற்கொண்டு வரும் பல்வேறு அதிரடி திட்டங்கள் குறித்து மக்களுக்கு விரிவான முறையில் செய்திகளை வழங்கி வரும் ஊடகப் பணியாளர்களின் சேவையை அரசாங்கம் மதிக்கவும் கௌரவிக்கவும் வேண்டும்.கோவிட் - 19 தொற்று நோய் குறித்து மக்களுக்கு சரியான தகவல்களை வழங்கி வருவது உட்பட மக்கள் நடமாட்டக் கட்டுப்பாட்டு உத்தரவு குறித்து மக்களுக்கு குறிப்பிட்ட நேரத்தில்  பல்வேறு தகவல்களை வழங்கி வரும் ஊடகத்துறையினரின் சேவை அளப்பரியது.

இந்த நெருக்கடியான காலகட்டத்தில் இதர முனனணி பணியாளர்களைப்போல் நாட்டிற்கும் மக்களுக்கும் சேவையாற்றி வரும் நாட்டிலுள்ள அரசாங்க, தனியார் ஊடகப் பணியாளர்களுக்கு உரிய அங்கீகாரத்தை வழங்க அரசாங்கம் முன்வர வேண்டும்.நாட்டிலுள்ள இதர முன்னணி பணியாளர்களுக்கு அரசாங்கம் 200 வெள்ளி முதல் 600 வெள்ளி வரை சிறப்பு அலவன்ஸ் வழங்கி வருகிறது.


மாநிலங்களவை துணைத்தலைவராக பாஜக கூட்டணி எம்பி தேர்வு!!!

மாநிலங்களவை துணைத் தலைவர் தேர்தல் போட்டியில் தேசிய ஜனநாயக கூட்டணியைச் சேர்ந்த ஹரிவன்ஷ் வெற்றிபெற்றார்.

மாநிலங்களவையின் துணைத்தலைவராக இருந்த ஜெ,பி. குரியன் பதவிக்காலம் முடிவடைந்ததை அடுத்து, இன்று அப்பதவிக்கான தேர்தல் நடை பெற்றது. இதில் பாரதீய ஜனதா தலைமையிலான தேசிய ஜனநாயகக் கூட்டணியின் சார்பில் ஐக்கிய ஜனதா தளத்தின் ஹரிவன்ஷும், காங்கிரஸ் உள்ளிட்ட எதிர்க்கட்சிகளின் சார்பில் பி.கே. ஹரிபிரசாதும் போட்டியிடுகின்றனர்.

தற்போது இந்த தேர்தலில் தேசிய ஜனநாயகக் கூட்டணி சார்பாக போட்டியிட்ட  ஹரிவன்ஷ் 125 வாக்குகள் பெற்று வெற்றிபெற்றார். இவரை எதிர்த்து போட்டியிட்ட ஐக்கிய முற்போக்கு கூட்டணியின் பி.கே. ஹரிபிரசாத் 98 வாக்குகள் பெற்றிருந்தார்.

வெற்றிபெற்ற ஹரிவன்ஷுக்கு பிரதமர்மோடியும், எதிர்க்கட்சி மூத்த அமைச்சர் குலாம் நபி ஆசாத் வாழ்த்து தெரிவித்தனர்.


நீட் தேர்வு விவகாரம்! சி.பி.எஸ்.இ, தமிழக அரசு பதில் மனுத் தாக்கல்!

நீட் தேர்வை ரத்து செய்யக்கோரி தாக்கல் செய்யப்பட்ட வழக்கில், தமிழக அரசு மற்றும் சி.பி.எஸ்.இ பதில் மனுத் தாக்கல் செய்துள்ளது. மருத்துவப் படிப்புகளுக்கான மாணவர் சேர்க்கைக்காக, மே 7ஆம் தேதி நாடு முழுவதும் ‘நீட்’ தேர்வு நடத்தப்பட்டது. சிபிஎஸ்இ நடத்திய தேர்வுகுறித்து பல்வேறு சர்ச்சைகள் எழுந்தன. முறைகேடுகளைத் தடுப்பதற்காக, சிபிஎஸ்இ ஆணையம் விதித்த கட்டுப்பாடுகளால் மாணவர்கள் கடும் சிரமத்துக்கு ஆளானதாகக் குற்றச்சாட்டுகள் எழுந்தன. மேலும், அனைத்து மொழிகளிலும் ஒரே மாதிரியான வினாத்தாள்கள் தயாரிக்கப்படவில்லை என்ற குற்றச் சாட்டும் எழுந்தது. இதையடுத்து நீட் தேர்வை ரத்துசெய்ய வேண்டும்’ என உயர்நீதிமன்ற மதுரை கிளையில் மனுத் தாக்கல் செய்யப்பட்டது. இந்நிலையில் தமிழக அரசு மற்றும் சி.பி.எஸ்.இ தரப்பில் இன்று பதில் மனுத் தாக்கல் செய்யப்பட்டுள்ளது. ''பிளஸ் 2 மதிப்பெண் அடிப்படையில் மருத் துவ சேர்க்கை நடத்துவதே அரசின் நோக்கம் எனவும், குடியரசுத் தலைவர் ஒப்புதலுக்காகக் காத்திருப்பதாகவும்'' தமிழக அரசு பதில் மனுவில் கூறி யுள்ளது. சி.பி.எஸ்.இ தரப்பில், நீட் தேர்வை ரத்து செய்யக் கோரிய வழக்கைத் தள்ளுபடி செய்ய வேண்டும் என வலியுறுத்தப்பட்டுள்ளது. ''90% பேர் ஆங்கிலம் மற்றும் ஹிந்தியில் தேர்வு எழுதியதாகவும், குறைவான சதவீத மாணவர்களே பிராந்திய மொழிகளில் தேர்வு எழுதியதாகவும்'' சி.பி.எஸ்.இ கூறி யுள்ளது.


புழல் சிறையில் இன்று, 17 கயவர்களை அடையாளம் காட்டுகிறார் அயனாவரம் சிறுமி

சென்னை: சென்னை அயனாவரம் பகுதியில் அடுக்குமாடி குடியிருப்பில் வசித்து வந்த 11 வயது மாற்றுதிறனாளி சிறுமி பல மாதங்களாக பலாத்காரத்திற்கு உட்படுத்தப்பட்ட சம்பவம் சமீபத்தில் வெளியாகி அதிர்ச்சியை ஏற்படுத்தி இருந்தது. இந்த வழக்கில் ஜூலை 17ஆம் தேதி மொத்தம் 17 பேர் கைது செய்யப்பட்டனர். லிப்ட் ஆபரேட்டர், காவலாளி உள்ளிட்டோரும் இதில் அடங்குவர். இவர்கள் சென்னை உயர் நீதிமன்றத்தில் உள்ள மகளிர் நீதிமன்றத்தில் ஆஜர்படுத்தப்பட்டனர். அப்போது ஆத்திரம் அடைந்த வழக்கறிஞர்கள் அவர்களை சரமாரியாக தாக்கி இருந்தனர். இது தேசிய அளவில் பெரும் பரபரப்பை ஏற்படுத்தி இருந்தது.

அன்றைய தினம் கைதிகள் 17 பேருக்கும் நீதிமன்ற காவலில் 15 நாள் சிறையில் அடைக்க நீதிபதி உத்தரவிட்டிருந்தார். இந்தச் சூழ்நிலையில் தான் எழும்பூர் நீதிமன்ற மாஜிஸ்ட்ரேட்கள் இருவர் முன்னிலையில் புழல் சிறையில் இன்று குற்றவாளிகளின் அடையாள அணிவகுப்பு நடைபெறுகிறது. பாதிக்கப்பட்ட சிறுமி குற்றஞ்சாட்டப்பட்டவர்களை அடையாளம் காட்டுகிறார்.

கொலை பலாத்காரம் போன்ற தீவிரமான குற்றச் செயல்களில் ஈடுபடுவோரை கண்டறிவதற்காக அடையாளம் அடையாள அணிவகுப்பு நடைபெறும். இந்த சம்பவங்களில் பாதிக்கப்பட்டவர்கள், அல்லது சம்பவத்தை நேரில் பார்த்தவர்களும் குற்றவாளிகளை அடையாளம் காட்டுவார்கள், என்பது குறிப்பி டத்தக்கது.


ஏழை மக்களின் வயிற்றில் அடித்த அமைச்சின் அதிகாரிகளுக்கு வலைவீச்சு.

ஏழை எளிய மக்கள், மாண வர்கள் உள்ளிட்ட லட்சக்கணக்கான மக்களுக்கு உதவும் திட்டங்களுக்காக ஒதுக்கப்பட்ட   கோடிக்கணக்கான பணத்தை சுருட்டி தங்கள் பாக்கெட்டில் போட்டுக்கொண்ட ஓர் அமைச் சின் மூத்த அதிகாரிகளை ஊழல் தடுப்பு ஆணையம் (எம்.ஏ.சி.சி.) வலைவீசி தேடி வருகிறது.

அந்த ஏழை மக்களின் நல்வாழ்விற்கான திட்டங்களை மேற்கொள்ள வேண்டிய 10 தனியார் நிறுவனங்களுடன் கூட்டு சேர்ந்து சுமார் 10 கோடி வெள்ளியை அவர்கள் தங்கள் பாக்கெட்டிற்குள் திணித்துக் கொண்ட அதிர்ச்சித் தகவல் அம்பலமாகியுள்ளது.

சம்பந்தப்பட்ட அந்த திட்டங்கள் அனைத்துமே ஏழைகளுக்கு உதவுவதற்காக வரையப்பட்டவை. அவற்றின் மதிப்பு வெ.50 கோடி முதல் வெ.100 கோடி வரைக்குமாகும். அதிலிருந்து மிகப்பெரிய அளவில் பணம் வெளியாகியுள்ளது என்று எம்.ஏ.சி.சி. விசாரணைக்கு அணுக்கமான ஒரு வட்டாரம் தெரிவித்த தாக தெ நியூ ஸ்ட்ரெய்ட் டைம்ஸ் கூறுகிறது.

இந்த அநீதிக்கு காரணமானவர்களை கடந்த ஆண்டு முதலாக எம்.ஏ.சி.சி. கண்காணித்து வருகிறது. எந்த ஒரு தடயத்தையும் விட்டுச்செல்லாமல் மிகவும் கவனமாக அவர்கள் செயல்பட்டிருப்பதால் சம்பந்தப்பட்ட அந்த அதிகாரிகளையும் நிறுவன இயக்குநர்களையும் கைது செய்வதற்கு எம்.ஏ.சி.சி. போது மான ஆதாரத்தை கண்டுபிடிக்கவில்லை என்று அவ்வட்டாரம் தெரிவித்தது.

Read More: Malaysia Nanban New Paper on 5.10.2017


அமித்ஷா வருகை பாஜகவுக்கு அமாவாசையாகத்தான் இருக்கும்: திருநாவுக்கரசர்

அமித்ஷா வருகையால் பாஜகவுக்கு விடியல் ஏற்பட போவதில்லை, மாறாக பாஜகவுக்கு அமாவாசையாகத்தான் இருக்கும் என தமிழக காங்கிரஸ் கமிட்டி தலைவர் திருநாவுக்கரசர் தெரிவித்துள்ளார். இதுகுறித்து இன்று செய்தியாளர்களை சந்தித்த அவர்,
லோக் ஆயுக்தா மசோதா குறித்து எல்லோருடைய கருத்துக்களை கேட்டறிந்து தாக்கல் செய்யப்பட்டால் இன்னும் வலுவாக இருக்கும். பிற கட்சிகளின் கருத்துகள் மற்றும் திருத்தங்களை ஏற்று லோக் ஆயுக்தா தாக்கல் செய்ய வேண்டும்.

எல்லா கட்சிகளின் கருத்தை கேட்டு மாநில மத்திய தேர்தல் நடத்த வேண்டும். ஒரே நேரத்தில் தேர்தல் வைத்தால் செலவு குறைவு என்பதற்காக தேர்தல் நடத்த கூடாது. நீதிபதி சுந்தரத்திற்கு கொலை மிரட்டல் விடுத்தது கண்டனத்துக்கு உரியது. நீதிபதியை மிரட்டுவது ஜனநாயகத்திற்கு எதிரானது.
அமித்ஷா வருகையை பெரிதாக பேசுகின்றனர். மாற்றத்தை ஏற்படுத்துவதற்கு அவர் ஒன்றும் கிருஷ்ண பரமாத்மா அல்லது ஏசு பிரானோ கிடையாது. அமித்ஷா ஒருமுறை அல்லது 1,000 முறை வந்தாலும் ஒரு மாற்றமும் ஏற்பட போவதில்லை. அமித்ஷா வருகையால் பாஜகவுக்கு விடியல் ஏற்பட போவதில்லை. அவர்களுக்கு அம்மாவாசையாகத்தான் இருக்கும். இவ்வாறு அவர் கூறினார்.


தைப்பொங்கல் வைக்க உகந்த நேரம் எது?  இந்துசங்கம் விளக்கம்.

கோலாலம்பூர்,

இயற்கைக்கும் நமக்கு உணவ ளிக்கும் விவசாயிகளுக்கும் நன்றி தெரிவிக்கும் வகையில் கொண்டாடப்படும் திருநாளே பொங்கல் பண்டிகை. பயிர்களின் வளர்ச்சிக்கு மழையைத் தந்து வளம்தரும் சூரிய பகவானுக்கு உழைப்பின் முதல் அறுவடையை பொங்கல் வைத்து படைத்து நன்றி கூறி வழிபட்டு வருவது நமது மரபாகும்.

பொங்கல் விழா நான்கு நாட்களுக்கு அதாவது போகி, தைப்பொங்கல், மாட்டுப்பொங்கல், காணும் (கன்னி) பொங்கல் என வெகு சிறப்பாகக் கொண்டாடப் படுவதுண்டு. அன்றைய தினம் ஆலயங்களில் விசேஷ பூஜை வழிபாடுகள் இடம்பெறும். இவ்வருடம் சிறப்புமிகு தை மாதத்தின் முதல் நாளில் கொண்டா டப்படும் இந்த தைப்பொங்கலை ஜனவரி 15ஆம் தேதி (செவ்வாய்க்கிழமை) நாம் கொண்டாட விருக்கிறோம்.

சூரிய பொங்கல் வைக்க உகந்த நேரம் மலேசிய நேரப்படி காலை 7.30 மணி முதல் 10.25 மணி வரையாகும். அன்றைய தினம் பலருக்கு வேலை நேர மாக இருப்பதால் மாலையில் பொங்கல் வைப்பவர்கள் மாலை 6 மணி முதல் 7.25 மணிக்குள் பொங்கல் வைக்கலாம்.உழவுக்கும் தொழிலுக்கும் வந்தனை செய்வோம் என்றான் மகாகவி பாரதி. எனவே, இயற்கைக்கு நன்றி கூறும் அதே வேளையில், நம் உறவினர் களோடும் சுற்றத்தார்களுடனும் மகிழ்ச்சியாகவும் நல் சிந்தனையோடும் இந்த திருநாளைக் கொண்டாடுவோம்.


டெங்கில் ஆலய விவகாரம்!

சிலாங்கூர் மாநிலத்தில் டெங்கில் பட்டணத்திற்கு அருகில் அம்பார் தெனாங் தோட்டத்தில் நான்கு தலைமுறைகளாக வாழ்ந்தவர்களின் ஒரே ஒரு வர லாற்றுப்பூர்வ சின்னமாக இருந்து வரும் ஸ்ரீ மகா மாரியம்மன் ஆலயத்தையும் அழிக்க நினைக்கும் ஆட்சிக்குழு உறுப்பினரின் நடவடிக்கைக்கு சிலாங்கூர் மாநில மந்திரி புசார் டத்தோஸ்ரீ அஸ்மின் அலி உடந்தையாகச் செயல்பட்டுள்ளாரா என்ற கேள்விக்கு சுமார் 200 பேர் விடைகாண விரும்புவதாக நண்பன் குழு கருதுகின்றது. அரசாங்கத்தின் நடவடிக்கைகளால் இடம் பெயர்விற்கு உட்படுத்தப்பட்ட சுமார் 300 இந்திய குடும்பங்கள் தங்களின் வாழ்வியலையும் அடையாளங் களையும் இழந்துள்ளதோடு மட்டுமல்லாமல் இந்தியத் தொழிலாளர்களின் அடிப்படை உரிமைகளான ஆலயம், இடுகாடு, தமிழ்ப்பள்ளிகளையும் இழப் பதற்கான நடவடிக்கைகளை சிலாங்கூர் மாநில அரசாங்கம் மனச்சாட்சியே இல்லாமல் செயல்படுவது நியாயமா என பாதிக்கப்பட்டவர்கள் கேட்பதற்கு யார் பதில் தரப் போகின்றார்கள்? முதலை வாயிலிருந்து புலியின் வாயிற்குள்! சிலாங்கூர் மாநிலத்தில் வாழும் இந்தியர்களைப் பொறுத்தவரையில் முதலை வாயிலிருந்து தப்பிப்பதற்காக புலியின் வாயில் நுழைந்த சூழலைத்தான் முழுமையாக எதிர்நோக்கியிருப்பதாக நண்பன் குழு கருதுகின்றது. டெங்கில் அம்பார் தெனாங் ஸ்ரீ மகா மாரியம்மன் ஆலய விவகாரத்தில் பஞ்சமுக விநாயகர் ஆலயம் நிர்வாகத்தின் செயல்பாடுகளை யார் நிர்ணயம் செய்தது என்பதை முழுமையாக விசாரிக்க வேண்டிய அவசியம் இருப்பதாகவே நண்பன் குழு கருதுகின்றது. இதற்கிடையே சிலாங்கூர் மாநில மந்திரி புசார் டத்தோஸ்ரீ அஸ்மின் அலியின் உத்தரவின் பேரில்தான் 30.9.2016இல் மாநில ஆட்சிக்குழு உறுப்பினர் அலுவலகத்தில் நடைபெற்ற கூட்டத்தில்; * எஸ்.டி. புரோப்பர்ட்டி (SD Property Sdn. Bhd.) நிறுவனம் ஹிண்ட்ராப்பின் கடிதத்தினை உதாசீனப்படுத்த வேண்டியும்; * பஞ்சமுக ஆலயத்தினை அகற்றுவதற்கான நடவடிக்கைகளை மேற்கொள்ள அறிக்கையினை வெளியிட வேண்டும். போன்ற நடவடிக்கைகளை ஆட்சிக்குழு உறுப்பினர் அறிவித்தாரா என்பதை பொதுமக்கள் அறிய விரும்புகின்றனர். சிலாங்கூர் மாநிலத்தில் ஆலயங்கள், பள்ளிகள் மற்றும் இடுகாட்டு நிலங்கள் தொடர்பான விவகாரங்களைத் தீர்க்க வேண்டிய மந்திரி புசார் எதிர்மறையாகச் செயல்படுவது நியாயமா என்பதை விவரிக்க வேண்டிய அவசியம் இருப்பதை நண்பன் குழு வலியுறுத்துகின்றது. தோட்ட மக்களின் கோரிக்கைகள்: டெங்கில், அம்பார் தெனாங் தோட்ட மக்களின் அடிப்படை உரிமையைக் கூட கேட்டுப் பெற முடியாத மாநில இந்திய ஆட்சிக்குழு உறுப்பினரின் செயல்பாடுகளை கண்டித்து கடந்த ஞாயிற்றுக்கிழமை ஹிண்ட்ராப் தலைமையில் கூடியவர்களின் கோரிக்கைகளை சிலாங்கூர் மாநில மந்திரி புசார் ஆய்வு செய்ய வேண்டும் என்பதனை நண்பன் குழு வலியுறுத்து கின்றது. * ஸ்ரீ பஞ்சமுக விநாயகர் ஆலய நிர்வாகத்தின் கீழ் செயல்பட்டு வரும் 100 ஆண்டுகளுக்கும் மேலான மாரியம்மன் ஆலயத்தினை இருக்கும் இடத்திலேயே நிலை நிறுத்த வேண்டும். * குறைந்த பட்சம் ஒரு ஏக்கர் நிலமாவது ஆலயத்திற்கு ஒதுக்கப்பட வேண்டும். * ஆலய மறு நிர்மாணிப்பிற்கு நியாயமான இழப்பீடுகள் வழங்கப்பட வேண்டும். * அம்பார் தெனாங் தோட்ட இந்தியர்களின் வரலாற்றுச் சின்னமான ஆலயத்தை அழித்துவிட வேண்டாம். ஆகிய கோரிக்கைகளை முன்வைத்துள்ளனர். சிலாங்கூர் மாநில இந்தியர்களைப் பொறுத்தவரையில் மக்கள் கூட்டணி அரசாங்கமும் இந்தியர்களைக் கைவிட்டு உள்ளதாகவே உணர்ந்து வருகின்றனர். ம்பார் தெனாங் ஆலய விவகாரத்திற்கு தீர்வு வருமா?வராதா? என்பதைப் பொறுத்திருந்து பார்ப்போம்.


தம்பிதுரைக்கு கண்டிஷன் போட்ட எடப்பாடி!

நடந்து முடிந்த 18 தொகுதி சட்டமன்ற இடைத்தேர்தல்களில் ஆறு தொகுதிகளில் அ.தி.மு.க. வெற்றிபெறும் என்பது முதல்வர் எடப்பாடி பழனிச்சாமிக்கு கிடைத்த ரிப்போர்ட். அதனால் 19-ந்தேதி நடக்கும் நான்கு சட்டமன்ற இடைத்தேர்தல்களில் இரண்டில் கட்டாயம் வெற்றிபெற வேண்டும், இல்லை யென்றால் ஆட்சியைக் காப்பாற்ற முடியாது என எடப்பாடி அமைச்சர்களிடம் பேசியிருக்கிறார். அதனால் சட்டமன்ற இடைத்தேர்தல் களத்தில் அ.தி.மு.க. வேகமாக களம் காண்கிறது. இந்த நான்கு தொகுதிகளில் அரவக்குறிச்சி தொகுதியில் செந்தில்பாலாஜி ஜெயித்துவிடக்கூடாது என்பதில் அதிக கவனம் எடுக்கச் சொல்லி உத்தரவிட்டிருந்தார் எடப்பாடி.

மத்தியில் பா.ஜ.க. கூட்டணியில் எனக்கு மந்திரி பதவி வேண்டும்' என கண்டிஷன் போட்டுக்கொண்டிருக்கும் தம்பிதுரையிடம், நீங்கள் கரூர் பாராளு மன்றத் தொகுதியில் ஜெயித்தால் மட்டும் போதாது, அரவக்குறிச்சி சட்டமன்றத் தொகுதியில் நமது கட்சி வெற்றிபெற்றால்தான் மத்திய மந்திரி பதவி'' என எதிர் கண்டிஷன் போட்டிருக்கிறார் எடப்பாடி. அவருடன் சீனியர் அமைச்சர்களான செங்கோட்டையன், தங்கமணி, சுகாதாரத்துறை விஜயபாஸ்கர், போக்கு வரத்து விஜயபாஸ்கர் ஆகியோரையும் தேர்தல் பொறுப்பாளர்களாக்கியுள்ளார். இவர்களுடன் வெல்லமண்டி நடராஜன், வளர்மதி, கே.சி.கருப்பணன் ஆகிய அமைச்சர்கள் மற்றும் திருச்சி, கரூர், நாமக்கல் பகுதி மா.செ.க்கள், ஒன்றிய செயலாளர்கள் என பெரிய படையே களமிறங்கியுள்ளது. அவர்களிடம் தனிப்பட்ட முறையில் தேர்தல் பிரச்சாரப் பயணத்தின்போது எடப்பாடி பேசியிருக்கிறார்.


பேஷன் ஷோவில் உள்ளாடையில் இந்து கடவுள் உருவம்; இந்து அமைப்புகள் எதிர்ப்பு

ஆஸ்திரேலியாவின் சிட்னி நகரில் ரோஸ்மவுண்ட் ஆஸ்திரேலியாவின் பேஷன் வீக் என்ற பெயரில் நிகழ்ச்சி நடத்தப்பட்டுள்ளது. இந்த நிகழ்ச்சியை பிரபல நீச்சல் உடை தயாரிப்பு நிறுவனமான லிசா புளூ ஏற்பாடு செய்துள்ளது. அப்போது அந்த நிறுவனத்தின் புதிய நீச்சல் உடைகளை அழகிகள் அணிந்து கொண்டு நடந்து வந்தனர்.

அதில் ஒரு பெண்ணின் உடையில் மட்டும் இந்து கடவுளான லட்சுமியின் உருவம் பதிக்கப்பட்டிருந்தது. மேல் சட்டை, கால் சட்டை இரண்டிலும் லட்சுமியின் படம் இடம்பெற்றதால், இதைக் கண்ட இந்து மதத்தினர் பெரும் அதிர்ச்சியடைந்துள்ளனர்.  இதனால் இந்து அமைப்புகள் பஞ்சாப் மாநிலம் அமிர்தசரஸில் ஆஸ்திரேலிய கொடிகளை எரித்து போராட்டம் நடத்தியுள்ளனர்.

அந்த போராட்டத்தில் இந்து கடவுளின் படம் பதித்த உள்ளாடைகளின் விளம்பரம், விற்பனையை உடனடியாக நிறுத்த வேண்டும். சம்பந்தப்பட்ட நிறுவனம் மன்னிப்பு கேட்க வேண்டும் என்றும் கூறியுள்ளனர். இதையடுத்து லிசா புளூ நிறுவனம் மன்னிப்பு கேட்டதுடன் இந்து கடவுள் படம் பதிந்த உள்ளாடைகள் விற்கப்படாது என்றும் தெரிவித்துள்ளது.


வளர்மதிக்கு ஏன் குண்டர் சட்டம்?!' - சேலம் கமிஷனருக்கு திங்கள்கிழமை வரை கெடு

ஹைட்ரோகார்பன் திட்டத்துக்கு எதிராகப் பிரசாரம் செய்ததற்காக கைது செய்யப்பட்ட சேலம் மாணவி வளர்மதியின் மீதான குண்டர் சட்ட வழக்கில், வரும் திங்கள்கிழமையன்று பதில்மனு தாக்கல் செய்யவேண்டும் என சேலம் காவல்துறை ஆணையருக்கு நீதிமன்றம் உத்தரவிட்டுள்ளது. 'புதுக்கோட்டை மாவட்டம், கதிராமங்கலம் கிராமத்தில் ஹைட்ரோகார்பன் திட்டத்தைச் செயல்படுத்தக்கூடாது' என தொடர்ச்சியாகப் போராட்டம் நடந்து வருகிறது. கடந்த ஜூலை 15ம் தேதியன்று புதுக்கோட்டையில் அனைத்துக் கட்சிகளின் சார்பில் போராட்டம் நடைபெற்றது. இந்தப் போராட்டத்தில் கலந்துகொள்ள வருமாறு ஜூலை 12-ம் தேதியன்று சேலம் பல்கலைக்கழக மாணவி வளர்மதி, சேலம் அரசு மகளிர் கல்லூரி மாணவிகளி டம் துண்டறிக்கை ஒன்றை விநியோகித்தார். அப்போது அவருடன் இருந்த ஜெயந்தி என்ப வரும் கைது செய்யப்பட்டார். வளர்மதியை மட்டும் நீதிமன்றக் காவலில் வைக்கப்பட்டார். பின்னர், அவர் மீது குண்டர் தடுப்புச்சட்டத்தின் கீழ் வழக்கு பதிவு செய்யப்பட்டது. இதற்கான உத்தரவை சேலம் மாநகர போலீஸ் கமிஷனர் சஞ்சய்குமார் பிறப்பித்தார். இதையடுத்து, சேலம் மத்திய சிறையிலிருந்து கோவை மத்திய சிறைக்கு வளர்மதி மாற்றப்பட்டார். இந்நிலையில், வளர்மதியின் தந்தை மாதையன், சென்னை உயர் நீதிமன்றத்தில் ஆட்கொணர்வுமனுவைத் தாக்கல் செய்தார். நீதிபதிகள் ஏ.செல்வம், பொன்.கலையரசன் ஆகியோர் அமர்வில் இன்று காலை இந்த வழக்கு விசாரணைக்கு வந்தது. அப்போது, வளர்மதியின் சார்பில் வழக்கறிஞர்கள் சங்கரசுப்பு, செங்கொடி, கேசவன் ஆகியோர் ஆஜராகினர். 'புதுக்கோட்டையில் கடந்த 15-ம் தேதியன்று அதிமுகவைத் தவிர அனைத்து கட்சிகளும் பங்கேற்ற அனுமதி பெற்ற கூட்டத்தில் கலந்துகொள்ளுமாறு தான் வளர்மதி துண்டறிக்கை வழங்கினார்; அரசியலமைப்புச் சட்டத்தின்படி அவருக்கு வழங்கப்பட்ட பேச்சுரிமையின்படி அவர் இந்தப் பிரசாரத்தில் ஈடு பட்டார்; அவரை குண்டர் சட்டத்தின் கீழ் சிறையிலடைக்க எந்த முகாந்திரமும் இல்லை' என வளர்மதியின் தந்தை தரப்பில் வாதிடப்பட்டது. 'இதற்கிடையில் வளர்மதியை பிணையில் விடுதலை செய்து உத்தரவிட வேண்டும்' என்றும் மாதையன் தரப்பில் கோரிக்கை வைக்கப்பட்டது. வழக்கை விசாரித்த நீதிபதிகள், வரும் திங்கட்கிழமையன்று விசாரணையைத் தள்ளிவைத்தனர். அன்றைய தினம், 'சேலம் மாநகர போலீஸ் கமிஷனர் பதில் மனுவைத் தாக்கல் செய்யவேண்டும்' எனவும் உத்தரவிட்டனர்.


தேர்தல் வாக்குறுதிகளை விவகாரம்: துன் மகாதீர் பதவி விலகவேண்டும்.  ஜொகூர் ஜசெக வலியுறுத்தல்.

பெட்டாலிங் ஜெயா,

அரசியல் மூதறிஞரான துன் டாக்டர் மகாதீர் முகமட் பக்காத்தான் ஹராப்பானின் தேர்தல் வாக்குறுதிகளை சிறுமைப்படுத்திவிட்டார். இந்நிலையில் அவர் பிரதமர் பதவியிலிருந்து விலக வேண்டும் என ஜொகூர் மாநில ஜசெக நிர்வாகக் குழு உறுப்பினர் டாக்டர் பூ செங் ஹாவ் நேற்று கேட்டுக் கொண்டுள்ளார். தேர்தல் கொள்கை அறிக்கை ஒரு வழிகாட்டிதான், வேதம் அல்ல என அவர் கடந்த ஜுலையில் கூறினார். அது அவர் மீதோ அல்லது அந்தக் கொள்கை மீதோ அவருக்கு நம்பிக்கையின்மையைக் காட்டுகிறது.

Read More: Malasyia Nanban Tamil Daily on 20.2.2019


பேரங்காடியில் கொள்ளை! தாயும் மகளும் கைது!

தாமான் புக்கிட் இண்டாவிலுள்ள பேரங்காடியிலிருந்து மொத்தம் ஆயிரத்து 300 வெள்ளி மதிப்பு கொண்ட பொருட்களை கொள்ளையிட்டதன் தொடர்பில் தாயும் மகளையும் விசாரணைக்காக போலீசார் தடுத்துள்ளனர். நேற்று இங்கு இதனை தெரிவித்த இஸ்கண்டார் மாவட்ட போலீஸ் தலைவர் சூப்ரிண் டெண்டன் நூர் ஹாஷிம் முகமட் கடந்த 25 ஆம் தேதி பிற்பகல் 1 மணியளவில் இயோன் (AEON) எனும் அந்த பேரங்காடியில் 58 வயது தாயும் 30 வயது மகளும் 55 விதமான பொருட்களை கொள்ளையிட்டு வெளியேறும் போது இருவரையும் பாதுகாப்பு அதிகாரிகள் தடுத் ததாக குறிப்பிட்ட அவர் அச் சம்பவம் குறித்து மாலை 5.30 மணிக்கு போலீசுக்கு தகவல் வழங்கப்பட்டதாகவும் குறிப்பிட்டார். அந்த இரு பெண்களும் கொள்ளையிட்ட பொருட்களை பிளாஸ்டிக் பையில் வைத்து டுரோலி மூலம் பேரங்காடியை விட்டு வெளியேறும் போது பிடி பட்ட தாக தெரிவித்த நூர் ஹாஷிம் முகமட் சமையல் எண்ணெய், உடுப்புகள், அரிசி மூட்டைகள் போன்றவையும் கொள்ளையிட்ட பொருட்களில் அடங்கும் என தெரிவித்தார். இருவரும் பத்துபகாட்டைச் சேர்ந்தவர்கள் என குறிப்பிட்ட அவர் தங்களது குற்றத்தை அவர்கள் ஒப்புக் கொண்டதாகவும் தெரிவி த்தார். கைது செய்யப்பட்ட இருவரில் 30 வயது பெண்ணுக்கு 9 மாத குழந்தை உட்பட மூன்று பிள்ளைகள் இருப்பதாக தெரிவித்த அவர் இருவரும் குற்றவியல் பிரிவு 38 இன் கீழ் விசாரிக்கப்படுவதாகவும் தெரிவித்தார்.


மீண்டும் விஜய் சேதுபதியுடன் இணையும் தமன்னா

தர்மதுரை படத்திற்கு பிறகு மீண்டும் ஒரு பிரமாண்ட படத்தில் நடிகர் விஜய் சேதுபதியுடன், தமன்னா இணைந்து நடிக்க இருப்பதாக தகவல் வெளியாகி இருக்கிறது. உய்யலவாடா நரசிம்ம ரெட்டியின் வாழ்க்கை ‘சயீரா நரசிம்மரெட்டி’ என்ற பெயரில் பிரம்மாண்ட படமாக உருவாகி வருகிறது. இந்த படத்தில் உய்யலவாடா நரசிம்ம ரெட்டியாக சிரஞ்சீவி நடிக்கிறார். அவருக்கு ஜோடியாக நயன்தாரா நடிக்கிறார்.

அமிதாப்பச்சன், விஜய்சேதுபதி, சுதீப், ஜெகபதி பாபு முக்கிய கதாபாத்திரத்தில் நடிக்கின்றனர். இந்நிலையில், இந்த படத்தில் ஒரு முக்கிய கதாபாத்திரத்தில் நடிக்க தமன்னா ஒப்பந்தமாகியிருப்பதாக தகவல் வெளியாகி இருக்கிறது. தர்மதுரை படத்திற்கு பிறகு விஜய் சேதுபதி நடிக்கும் படத்தில் தமன்னா நடிக்கிறார் என்பது குறிப்பிடத்தக்கது.


காவிரி விவகாரம்: அனைத்துக்கட்சியினரைச் சந்திக்க பிரதமர் மறுப்பு!

காவிரி விவகாரத்தில் அடுத்தகட்ட நடவடிக்கை எடுப்பது குறித்து எதிர்க்கட்சித் தலைவர் மு.க.ஸ்டாலினுடன் முதல்வர் பழனிசாமி ஆலோசனை நடத்தினார். அப்போது, இரண்டு அதிரடி நடவடிக்கைகள் எடுக்குமாறு ஸ்டாலின், முதல்வருக்கு யோசனை தெரிவித்துள்ளார்.

உச்ச நீதிமன்றம் அளித்த காவிரி தீர்ப்பையடுத்து, தமிழக அரசு கூட்ட அனைத்துக்கட்சிக் கூட்டத்தில், காவிரி மேலாண்மை வாரியம் அமைப்பது தொடர்பாகப் பிரதமர் மோடியை நேரில் சந்தித்து வலியுறுத்துவது என்று தீர்மானம் நிறைவேற்றப்பட்டது. இந்தத் தீர்மானம் பிரதமர் அலுவலகத்துக்கு அனுப்பியது தமிழக அரசு. பத்து நாள்களுக்கு மேல் ஆகியும் பிரதமர் தரப்பில் இருந்து எந்த பதிலும் வரவில்லை என்று கூறப்படுகிறது.

இதனிடையே, கர்நாடக முதல்வர் சித்தராமையா வரும் 7-ம் தேதி அனைத்துக்கட்சிக் கூட்டத்தைக் கூட்ட உள்ளார். இதனிடையே, எதிர்க்கட்சித் தலை வர் மு.க. ஸ்டாலினை அழைத்த முதல்வர் பழனிசாமி, தலைமைச் செயலகத்தில் அவருடன் ஆலோசனை நடத்தினார். அப்போது, துணை முதல்வர் ஓ.பன்னீர்செல்வம் மற்றும் அமைச்சர்கள் உடனிருந்தனர். இந்தச் சந்திப்பு அரை மணி நேரம் நடைபெற்றது.

சந்திப்புக்குப் பின்னர் செய்தியாளர்களிடம் பேசிய ஸ்டாலின், "காவிரி விவகாரம் தொடர்பாகப் பேச வேண்டும் என்று முதல்வர் பழனிசாமி நேற்று என்னை அழைத்தார். அப்போது, மாற்று வேலை இருப்பதால் இன்று (2.3.2018) சந்திக்க வாய்ப்பில்லை. நாளை வருகிறேன் (இன்று 3.3.2018) என்று தெரிவித்தேன். அதன்படி முதல்வரை சந்திக்க வந்தேன். அப்போது, அனைத்துக்கட்சிக் குழுவை பிரதமர் சந்திக்க மறுத்துவிட்டார். சம்பந்தப்பட்ட துறை அமைச்சரை சந்திக்கலாம் என்று பிரதமர் அலுவலகம் தெரிவித்துள்ளது என்று முதல்வர் கூறினார்.

முதல்வர் பழனிசாமி, துணை முதல்வர் ஓ.பன்னீர்செல்வம் ஆகியோரை பிரதமர் மோடி தனித் தனியாகச் சந்தித்து பேசுகிறார். காவிரி விவகாரத்தில் முதல்வர் பழனிசாமி தலைமையில் நடைபெற்ற அனைத்துக்கட்சி சார்பில் நடைபெற்ற கூட்டத்தில் காவிரி மேலாண்மை வாரியம் அமைக்க வேண்டும் என்றும் இதற்காகப் பிரதமர் மோடியை நேரில் சந்தித்து வலியுறுத்துவது எனவும் தீர்மானம் நிறைவேற்றப்பட்டது. அந்தத் தீர்மானத்தின் அடிப்படையில் பிரதமரைச் சந்திக்க முடிவு செய்தோம். தற்போது எங்களை சந்திக்க பிரதமர் மறுத்துவிட்டார். எங்களை பிரதமர் சந்திக்க மறுப்பது வேதனையாக இருக்கி றது. இது எங்களுக்கு கிடைத்த அவமானம் இல்லை. விவசாயிகளுக்கு கிடைத்த அவமானம் மட்டுமல்ல. தமிழகத்துக்கே கிடைத்திருக்கிற அவமானம்.

இந்த விவகாரத்தில் என்ன செய்யலாம் என்று முதல்வர் எங்களைப் பார்த்துக் கேட்டதற்கு, "உடனடியாகச் சட்டமன்றத்தைக் கூட்டுங்கள். அப்போது, பிரத மரை உடனடியாகச் சந்திப்பது என்று தீர்மானம் நிறைவேற்ற வேண்டும்" என்று கோரிக்கை வைத்தோம். அதை ஓரளவுக்கு முதல்வர் ஏற்றுக்கொண்டு, "திங்கள்கிழமை வரை பொறுப்போம். ஒருவேளை பிரதமர் அலுவலகத்தில் இருந்து செய்திகள் வர வாய்ப்பு இருக்கிறது.

அதுபோன்று எங்களுக்கு ஒரு செய்தி கிடைத்திருக்கிறது. திங்கள்கிழமை வரை எங்களுக்கு அந்தச் செய்தி வரவில்லையென்றால், நீ்ங்கள் எடுத்து வைத்துள்ள கோரிக்கையை ஏற்றுக்கொண்டு நிச்சயமாகச் சட்டமன்றத்தை வரும் 8-ம் தேதியே கூட்டுகிறோம்" என்று உறுதி அளித்துள்ளார். அப்போது, இன்னொரு யோசனையும் முதல்வரிடம் கூறினோம்.

"நீங்கள் சட்டமன்றத்தைக் கூட்டும் அந்த செய்தி மட்டுமல்லாமல், உங்களுடைய கட்சியின் சார்பில் நாடாளுமன்ற எம்பிக்கள் 50 பேர் இருக்கிறார்கள். தி.மு.க-வைச் சேர்ந்த 4 எம்.பி-க்கள் இருக்கிறார்கள். காவிரி விவகாரத்தில் எங்களை சந்திக்க வேண்டும். அப்படி சந்திக்க மறுத்தால் அத்தனைபேரும் ராஜினாமா செய்வோம் என்று பிரதமருக்கு அழுத்தம் கொடுக்க வேண்டும்" என்ற அந்த யோசனையையும் எடுத்துச் சொல்லியிருக்கிறோம். எனவே, வரும் 8-ம் தேதி சட்டமன்றம் கூடும்போது, மேலும் பல கருத்துகளை எடுத்துச் சொல்ல இருக்கிறோம்" என்று கூறினார்.


டிரெய்லருடன் பஸ் மோதியது  மெக்சிகோவில் 21 பேர் பலி!

மெக்சிகோ சிட்டி,

மெக்சிகோ நாட்டில் டிரெய்லருடன் பஸ் மோதிய விபத்தில் அதில் பயணித்த 21 பேர் பலியானது சோகத்தை ஏற்படுத்தியுள்ளது.மெக்சிகோ நாட்டின் மெக்சிகோ சிட்டி நகரில் இருந்து டுஸ்லா குடரஸ் பகுதி நோக்கி பயணிகள் பஸ் சென்று கொண்டிருந்தது.வெராகுருஸ் பகுதி அருகே சென்றபோது பஸ் திடீரென முன்னால் சென்ற டிரெய்லர் மீது வேகமாக மோதியதில் பஸ் தீப் பிடித்து எரிந்தது.

இந்த விபத்தில் சம்பவ இடத்திலேயே 17 பேர் பலியாகினர் என்றும், மருத்துவமனைக்கு கொண்டு செல்லும் வழியில் 4 பேர் இறந்தனர் என்றும் மீட்புக்கு ழுவினர் தெரிவித்தனர்.பயணிகள் பஸ் டிராக்டர் டிரெய்லருடன் மோதிய விபத்தில் 21 பேர் பலியானது அப்பகுதியில் சோகத்தை ஏற்படுத்தியுள்ளது.


வங்காளதேச தொழிலாளர்களை பணியமர்த்தும் செயல்முறை கைவிடப்படும்.

பெட்டாலிங் ஜெயா,

வங்காளதேசத் தில் இருந்து தொழிலாளர்களை தருவிக்கும் வெளிநாட்டு தொழிலாளர் விண்ணப்ப செயல்மு றையை (எஸ்பிபிஏ) அர சாங்கம் அதிகாரப் பூர்வமாக செப்டம்பர் முதல் தேதியில் இருந்து கைவிடும்.பிரதமர் துன் டாக்டர் மகாதீர் முகமட் தலைமையில் ஆகஸ்ட் 14ஆம் தேதி நடைபெற்ற அந்நியத் தொழிலாளர் மேலாண்மை சிறப்புக் குழுவின் கூட்டத்திற்குப் பின்னர் இந்த முடிவு எடுக்கப்பட்டிருக்கிறது.

Read More: Malasyia Nanban Tamil Daily on 28.8.2018


விமானத்தில் செல்ல கத்தியுடன் வந்த பெண் எம்.பி.

புதுடில்லி உ.பி., மாநிலத்தை சேர்ந்த பா.ஜ., பெண் எம்.பி., விமானத்தில் செல்ல கத்தியுடன் வந்து, அதிகாரிகளுடன் வாக்குவாதத்தில் ஈடுபட்டது சர்ச்சையை ஏற்படுத்தி உள்ளது. உ.பி., மாநிலம், பாராபங்கி லோக்சபா தொகுதியின் பா.ஜ., எம்.பி., பிரயங்கா சிங் ரவாத். இவர், நேற்று டில்லியில் இருந்து லக்னோ செல்வதற்காக, டில்லியில் உள்ள இந்திரா காந்தி சர்வதேச விமான நிலையத்தின் மூன்றாவது முனையத்திற்கு வந்தார். அவரது கைப்பையை, எக்ஸ்ரே கருவி மூலம் சோதனை செய்த, மத்திய தொழிலக பாதுகாப்பு படை எனப்படும் சி.ஐ.எஸ்.எப்., வீரர்கள், அதில் கத்தி ஒன்றை கண்டுபிடித்தனர். அதை எடுத்து கொண்டு விமானத்தில் செல்ல கூடாது என்பதற்கான விதிமுறைகளை எம்.பி.,க்கு எடுத்து உரைத்தனர். அதை பெண் எம்.பி., ஏற்க மறுத்தார். அது கத்தியே அல்ல. சாவி வளையம் என சாதித்தார். ஒரு கட்டத்தில், சி.ஐ.எஸ்.எப்., வீரர்கள் மீது புகார் கொடுப்பேன் என வும் எச்சரிக்கை விடுத்தார். ஏர் இந்தியா அதிகாரிகள் சமாதானம் இந்த சூழ்நிலையில், ஏர் இந்தியா விமான நிறுவன அதிகாரிகள் அந்த கத்தியை விமானத்தில் பாதுகாப்பான பகுதியில் வைப்பதாக தெரிவித்தனர். அதன் பிறகே சமாதானமடைந்த பெண் எம்.பி., விமானத்தில் ஏறினார். விமானம் தாமதமானதால் பதட்டத்தில் இருந்த பிற பயணிகள் ஒரு வழியாக நிம்மதி பெருமூச்சு விட்டனர்.


பழக்கடைக்குள் பதுங்கியிருந்த ராஜநாகம்!

பழக்கடை உரிமை யாளர்களின் கண்ணில் படாமல் அக்கடையினுள் நுழைந்த ராஜநாகத்தினால் பாதிக்கப்படாமல் குரைத்தது மூலம் நாய் அவர்களை காப்பாற்றியுள்ளது. சிலாங்கூர், பத்து ஆராங் கம்போங் மிலாயு வில் 50ஆம் வயது களிலுள்ள அத்தம்பதிக் குச் சொந்தமான பழக் கடை உள்ளது. வெள்ளிக்கிழமை மாலைப் பொழுதில் அந்த ராஜநாகம் அக் கடையினுள் நுழைந்திருக் கலாம் என கணிக்கப் படுகிறது.அன்று இரவு 7 மணி யளவில் பார் வைக்காக பழங்கள் அடுக்கி வைக்கப்பட்டிருந்த பகுதியை நோக்கி அவர்களின் நாய் இடைவிடாமல் குரைத்திருக்கிறது. அதையடுத்து அவர்கள் மேற் கொண்ட ஆய்வில் அங்கு ராஜநாகம் இருப்பதை அத்தம்பதியர் கண்டு அதிர்ச்சி யடைந்துள்ளனர். அவசர அழைப்பை அடுத்து மூன்று நிமிடங்களில் அக்கடை யிடத்திற்கு தீயணைப்பு மீட்புத் துறையினர் விரைந்தனர். அந்த ராஜ நாகத்தை பத்து ஆராங் காப்புக் காட்டில் விடும் வகையில் மீட்புத் துறை பணியாளர்கள் அதைபிடித்துச் சென்றனர் என பத்து ஆராங் தீயணைப்பு மீட்புத் துறையின் தலைவர் யாஸ்லி யாஹ்யா கூறியுள்ளார்.


உலக ஸ்குவாஷ் போட்டியில் களமிறங்குகிறார் சிவசங்கரி!

கோலாலம்பூர், நவ. 9- நாட்டின் இளம் ஸ்குவாஷ் வீராங்கனையான எஸ். சிவசங்கரி மலேசியாவைப் பிரதிநிதித்து உலக ஸ்குவாஷ் போட்டியில் முதல் முறையாக களமிறங்கவுள்ளார். பெண்கள் குழுநிலையிலான உலக ஸ்குவாஷ் போட்டி வரும் நவம்பர் 27ஆம் தேதி தொடங்கி டிசம்பர் 3ஆம் தேதி வரை பிரான்ஸ் நாட்டின் பாரிஸ் நகரில் நடைபெறவுள்ளது. இப்போட்டியில் ஆஸ்திரேலியா, ஆஸ்திரியா, கனடா, எகிப்து, இங்கிலாந்து, பிரான்ஸ், ஜெர்மனி, ஹாங்காங், இந்தியா, ஜப்பான், மலேசியா, மெக்சிகோ, ஹாலந்து, நியூசிலாந்து, ஸ்பெயின், அமெரிக்கா, வேல்ஸ் என 17 நாடுகள் களமிறங்கவுள்ளன. இவ்வேளையில் மலேசியாவைப் பிரதிநிதித்து இப்போட்டியில் களமிறங்கும் நான்கு வீராங்கனைகளின் பெயர் பட்டியலை மலேசிய ஸ்குவாஷ் சங்கத்தின் பயிற்றுநர் பிரிவு இயக்குநர் மேஜர் எஸ். மணியம் நேற்று அறிவித்தார். எட்டு முறை உலக சாம்பியன் பட்டம் வென்றதுடன் தற்போது உலக தரவரிசையில் 5ஆவது இடத்தில் இருக்கும் தேசிய வீராங்கனை டத்தோ நிக்கோல் டேவிட் இப்பட்டியலில் முதல் இடத்தில் உள்ளனர். இவரைத் தொடர்ந்து ஸ்குவாஷ் விளையாட்டின் முன்னணி வீராங்கனைகளாக இருக்கும் டெலியா அர்னால்ட், லோவ் வீ வெர்ன் ஆகியோர் இப்பட்டியலில் இடம் பிடித்துள்ளனர். நான்காவது இடத்தை நாட்டின் இளம் முன்னணி வீராங்கனை எஸ்.சிவசங்கரி பிடித்துள்ளார். 17 வயதான சிவசங்கரி ஸ்குவாஷ் விளையாட்டில் மிகப் பெரிய வளர்ச்சியை கண்டுள்ளார். இவ்வாண்டு நடைபெற்ற மலேசிய டூவர் ஸ்குவாஷ் போட்டிகளில் சிவசங்கரி அனைத்திலும் வெற்றியைப் பதிவு செய்துள்ளார். அதே வேளையில் கடந்த ஆகஸ்ட் மாதம் போலந்தில் நடைபெற்ற உலக ஜூனியர் ஸ்குவாஷ் போட்டியில் மூன்றா வது இடத்தையும் பிடித்துள்ளார். செப்டம்பரில் புக்கிட் ஜாலில் நடைபெற்ற ஆசிய ஜூனியர் ஸ்குவாஷ் போட்டியில் சாம்பி யன் பட்டத்தையும் சிவசங்கரி வென்றுள்ளார். இப்படி ஸ்குவாஷ் விளையாட்டில் சிவசங்கரி படைத்துள்ள சாதனைகள், அவரின் ஈடுபாடு களை அடிப்படையாகக் கொண்டு அவர் உலக ஸ்குவாஷ் போட்டிக்கு தேர்வு செய்யப்பட்டார் என்று மணியம் செய்தியாளர்களிடம் கூறினார். டத்தோ நிக்கோல் அன் டேவிட், டெலியா அர்னால்ட், லோவ் வீ வெர்ன், எஸ். சிவசங்கரி ஆகியோர் அடங்கிய மலேசிய அணி நிச்சயம் உலக ஸ்குவாஷ் போட்டியில் சாதிப்பார்கள் என்ற நம்பிக்கை தமக்குள்ளதாக அவர் கூறினார்.


தாய்லாந்தில் படகு விபத்து

மத்திய தாய்லாந்தில் நடந்த படகு விபத்தில் 13 பேர் பலியாகியுள்ளனர். தாய்லாந்தின் ஜெளபிரயா நதியில், இரண்டடுக்கு படகில் சுமார் 100 பயணிகள் பயணித்துக் கொண்டிருந்த போது ஒரு கான்கீரிட் பாலத்தின் மீது மோதி படகு கவிழ்ந்தது. பலரை காணவில்லை; இருப்பினும் மழை மற்றும் இருளால் மீட்புக் குழுவினர் தேடுதல் பணியில் ஈடுபடுவது கடினமாகிக் கொண்டு வருகிறது. படகின் ஓட்டுநர், ஆற்றின் நெருக்கடியான பாதையில் மற்றொரு படகு செல்லாமல் இருப்பதை தடுக்க முயன்ற போது இந்த விபத்து ஏற்பட்டது.


‘ராமர் கோயிலுக்காக சிறைக்குச் செல்லவும் தயார்..!’-

உத்தரப் பிரதேச முதல்வர் யோகி ஆதித்ய நாத்தை சந்தித்து ஆலோசனை நடத்தியுள்ளார் மத்திய நீர்வளத்துறை அமைச்சர் உமா பாரதி. ஆதித்ய நாத் உடனான சந்திப்புக்குப் பிறகு செய்தியாளர்களிடம் பேசிய உமா பாரதி, 'ராமர் கோயில் என்பது எனக்கு நம்பிக்கை சார்ந்த விஷயம். அதில் எனக்கு மிகப் பெரிய பெறுமை இருக்கிறது. ராமர் கோயிலுக்காக, நான் சிறைக்குச் செல்லவும் தயாராக இருக்கிறேன். அதற்காக, நான் தூக்கில் தொங்கவேண்டும் என்றால் அதற்கும் தயார்' என்று கூறினார். மேலும், அவர், ராமர் கோயிலுக்கான இடத்தை வைத்திருப்பவருக்கு, 'ராமர் கோயிலை கட்டுவதற்கான இடத்தை வைத்திருப்பவர் அந்த இடத்தை தானமாக தருமாறு கேட்டுக் கொள்கிறேன். அதுவே அவர் கடவுளுக்கு செய்யும் மிகப் பெரும் சேவையாக இருக்கும்' என்று கோரிக்கை வைத்துள்ளார்.


ஜிஞ்சாங் செலாத்தான் தம்பஹான் மேம்பாட்டு திட்டம்

ஜிஞ்சாங் செலாத்தான் தம்பஹான் குடியிருப்புப் பகுதியில் மேற்கொள்ளப்படவிருந்த மேம்பாட்டுத் திட்டம் தற்காலிகமாக நிறுத்தப்பட்டுள்ளதாக மக்கள் குரல் ஏ.பென்னம்பலம் தெரிவித்தார். சுமார் 48 ஆண்டுகள் பழைமை வாய்ந்த இந்த குடியிருப்பில் தற்போது 525 குடும்பங்கள் வசிக்கின்றன. அதில் 180 இந்திய குடும்பங்கள் உள்ளன. கடந்த 1999ஆம் ஆண்டு முதல் இந்த போராட்டம் நடத்தப்பட்டு வருகிறது. தற்போது மக்களின் போராட்டத்திற்கு முதல் கட்ட வெற்றி கிடைத்துள்ளது. இந்த மேம்பாட்டுத் திட்டத்தை முற்றாக நிறுத்த தொடர்ந்து நடவடிக்கைகள் மேற்கொள்ளப்படும். அந்த வகையில் நேற்று மாலை ஜிஞ்சாங் செலாத்தான் தம்பஹான் ஸ்ரீ மகா மாரியம்மன் ஆலயத்தின் முன்புறம் உள்ள திடலில் சந்திப்புக் கூட்டம் நடத்தப்பட்டது. இந்த கூட்டத்தில் இங்கு மேற்கொள்ளவுள்ள மேம்பாட்டுத் திட்டத்தை முற்றாக நிறுத்தக்கோரி பொதுமக்களிடம் பாரங்கள் கையெழுத்திடப்பட்டன. இந்த விவகாரத்தை பிரதமர் டத்தோஸ்ரீ நஜீப் துன் ரசாக் பார்வைக்கு மீண்டும் எடுத்து செல்லவுள்ளோம். இவ்வாண்டு இறுதியில் ஜிஞ்சாங் செலாத்தான் தம்பஹான் மேம்பாட்டுத் திட்டத்திற்கு எதிர்ப்பு தெரிவிக்கும் வகையில் மகஜர் ஒன்றையும் வழங்கவுள்ளதாக பொன்னம்பலம் சொன்னார். அதுமட்டுமின்றி டத்தோ பண்டார், கூட்டரசுப் பிரதேச மாநில அமைச்சர் ஆகியோர் இங்குள்ள மக்களை சந்திக்க வேண்டும். மக்களின் நலன் கருதி இந்த மேம்பாட்டு திட்டத்தை முழுமையாக நிறுத்துவிட வேண்டும். இந்த உறுதிமொழியை மக்கள் மத்தியில் இரு தரப்பினரும் வழங்க வேண்டும் என அவர் கூறினார். அப்படி இந்த மேம்பாட்டுத் திட்டம் முற்றாக நிறுத்தப்படவில்லையென்றால் போராட்டம் தொடரும் என்ற அவர், அப்படி மேம்பாட்டுத் திட்டம் மீண்டும் மேற்கொள்ளப்பட்டால் இங்குள்ள அனைத்து குடும்பங்களுக்கும் இலவச வீடுகளை வழங்க முன்வர வேண்டும். அதுமட்டுமின்றி அவர்களின் அனைத்து தேவைகளையும் பூர்த்தி செய்ய வேண்டும். இந்த ஜிஞ்சாங் செலாத்தான் தம்பஹான் குடியிருப்பு விவகாரத்தில் பல தரப்புகள் செயல்பட்டு வருகின்றன. இனியும் வீடுகளின் அளவை அதிகமாக கேட்கும் கோரிக்கைகளை முன் வைக்காமல், இந்த மேம்பாட்டுத் திட்டத்தை முற்றாக நிறுத்த முயற்சி செய்ய வேண்டும் என அவர் கேட்டுக் கொண்டார்.


உலகின் அசிங்கமான நாய்' பட்டம் வென்ற நாய் எது தெரியுமா?

கடந்த 29 ஆண்டுகளாக, அமெரிக்காவின் கலிஃபோர்னியாவில் உள்ள பெட்டலுமாவில், 'உலகின் அசிங்கமான நாய்' என்ற போட்டி நடந்து வருகிறது. இந்த வருடம் நடந்த போட்டியில் 13 நாய்களைத் தோற்கடித்து பட்டத்தைக் கைப்பற்றியுள்ளது 3 வயது மாஸ்டினோ இனத்தைச் சேர்ந்த மார்த்தா என்கிற நாய். சிவப்பு நிற கண்கள், அதிக சதை, கறுப்பு நிறம் எனப் பார்வையாளர்களை அதிகம் கவர்ந்தது மார்த்தாதான். மார்த்தா பற்றி அதன் உரிமையாளர் ஜின்ட்லர் கூறுகையில், "இதை நாய்கள் பாதுகாப்பு மையத்திலிருந்து தத்தெடுத்தோம், அப்போது, மார்த்தாவுக்கு பார்க்கும் திறனில்லை. பல அறுவை சிகிச்சைகளுக்குப் பிறகே அதனால் பார்க்க முடிகிறது" என்றார். சாம்பியன் பட்டம் வென்ற மார்த்தாவுக்கு, வெற்றிக்கான கோப்பையும் 1,500 அமெரிக்க டாலரும் பரிசாக வழங்கப்பட்டது. அகோர கண்கள் கொண்ட நாய், வித்தியாசமான பற்களைக் கொண்ட நாய் என, போட்டியில் பல நாய்கள் பங்கேற்றன. பொதுவாக, உலகின் அழகான விஷயங்களுக்காகப் போட்டி நடை பெறுவது வழக்கம். ஆனால், இவர்கள் உலகின் அசிங்கமான நாய்களுக்கு பட்டம் வழங்கிச் சிறப்பிக்கிறார்கள். இந்தப் போட்டி, நாய்களைத் தத்தெடுப்ப தற்கான விழிப்பு உணர்வுக்காக நடத்தப்படுகிறது.


மகளிர் அணி செயலாளர்களை ரஜினிகாந்த் சந்திக்கிறார் சென்னையில் 20-ந்தேதி ஏற்பாடு

சென்னை,
அரசியல் கட்சி தொடங்கி, வருகிற சட்டமன்ற தேர்தலில் போட்டியிடப்போவதாக ரஜினிகாந்த் அறிவித்தார். இதையடுத்து புதிய கட்சி தொடங்கு வதற்கான ஆயத்தப் பணிகளில் அவர் தீவிரமாக ஈடுபட்டு வருகிறார். இதற்காக ரஜினி மக்கள் மன்றம் ஆரம்பிக்கப்பட்டு, மாவட்டங்கள் முழுவதும் செய லாளர்கள், பொறுப்பாளர்கள் நியமனம் செய்யப்பட்டுள்ளனர்.
இதற்கிடையே கட்சிக்கு உறுப்பினர் சேர்க்கையும் ஒரு பக்கம் தீவிரமாக நடைபெற்று வருகிறது. காலா இசை வெளியீட்டு விழா கடந்த சில தினங்க ளுக்கு முன்பு சென்னையில் நடந்தது. இந்த விழாவை தொடர்ந்து ரஜினி மக்கள் மன்ற மாவட்ட செயலாளர்கள் உடன் சென்னை போயஸ் கார்டன் இல்லத்தில் ரஜினிகாந்த் ஆலோசனை நடத்தினார்.
அப்போது, மாவட்ட செயலாளர்களுக்கு ரஜினிகாந்த் பல்வேறு ஆலோசனைகளை வழங்கினார். இதையடுத்து கடந்த 13-ந்தேதி ரஜினி மக்கள் மன்ற இளைஞர் அணி நிர்வாகிகளுடன் போயஸ் கார்டன் இல்லத்தில் ரஜினிகாந்த் ஆலோசனை நடத்தினார். அப்போது கட்சியின் கட்டமைப்புகளை பலப்படுத்தவேண்டும்.இளைஞர்களை அதிக அளவில் கட்சியில் உறுப்பினர்களாக சேர்க்கவேண்டும் என்று பல்வேறு அடுக்கடுக்கான ஆலோசனைகளை ரஜினிகாந்த் வழங்கி னார். இந்தநிலையில், மாவட்ட மகளிர் அணி செயலாளர்களை ரஜினிகாந்த் சந்திக்க உள்ளார்.
இதுகுறித்து ரஜினி மக்கள் மன்ற செயலாளர் ராஜூ மகாலிங்கம் வெளியிட்டுள்ள அறிக்கையில் கூறியிருப்பதாவது:-
தமிழகம் மற்றும் புதுச்சேரி மாநில அனைத்து ரஜினி மக்கள் மன்ற மாவட்ட மகளிர் அணி செயலாளர்களை நமது தலைவர் ரஜினிகாந்த் வருகிற 20-ந்தேதி ஞாயிற்றுக்கிழமை காலை 10.30 மணி அளவில் சந்திக்க இருக்கிறார். இவ்வாறு அதில் கூறப்பட்டுள்ளது.போயஸ்கார்டன் இல்லத்தில் வைத்து ரஜினிகாந்த் மகளிரணி செயலாளர்களை சந்தித்து கட்சியை பலப்படுத்துவது தொடர்பாக ஆலோசனை வழங்குவார் என்று கூறப்படுகிறது.


மலேசிய கால்பந்து சங்கத்தின் புதிய தலைவர் யார்?

மலேசிய கால்பந்து சங்கத்தின் 53ஆவது பேராளர் மாநாடு புதிய தலைவரை தேர்வு செய்யும் தளமாக விளங்கும் என்று துணைத் தலைவர் டத்தோ அபென்டி ஹம்சா நேற்று கூறினார். தேசிய கால்பந்து அணியின் தொடர் சரிவுகளை தொடர்ந்து எப்ஏஎம் எனப்படும் மலேசிய கால்பந்து சங்க நிர்வாகத்தில் மாற்றங்கள் கொண்டு வர வேண்டும் என வலியுறுத்தப்பட்டன. குறிப்பாக மலேசிய கால்பந்து சங்கத்திற்கு புதியவர் ஒருவர் தலைவர் பொறுப்பை ஏற்க வேண்டும். அதே வேளையில் நடப்பு தலைவர் தெங்கு அப்துல்லா அப்பதவியை மற்றவர்களுக்கு விட்டுத் தர வேண்டும் என்று பல கோரிக்கைகள் முன்வைக்கப்பட்டன. இக்கோரிக்கைகளை அடிப்படையாகக் கொண்டு மலேசிய கால்பந்து சங்கத்தின் புதிய தலைவரை தேர்வு செய்வதற்கு தேர்தல் நடத்தப்படவுள்ளது. அடுத்தாண்டு மார்ச் 25ஆம் தேதி மலேசிய கால்பந்து சங்கத்தின் 53ஆவது பேராளர் மாநாடு நடத்தப்படவுள்ளது. இம்மாநாட்டின் போது மலேசிய கால்பந்து சங்கத்தின் புதிய தலைவரையும் பேராளர்களையும் தேர்வு செய்வார்கள் என்று டத்தோ அபென்டி கூறினார். எப்ஏஎம் தலைவர் பதவிக்கு போட்டியிட விரும்புவோம் வரும் ஜனவரி 23ஆம் தேதிக்கு தங்களின் வேட்புமனு தாக்கலை செய்ய வேண்டும். ஒரு மாத இடைவெளிக்கு பின் அதாவது பிப்ரவரி 23ஆம் தேதி தேர்தலில் போட்டியிடுபவர்களின் இறுதிப்பட்டியலை எப்ஏஎம் வெளியிடும் என்று அவர் தெரிவித்தார். பல சர்ச்சைகளைத் தொடர்ந்து எப்ஏஎம் தலைவர் பதவியில் இருந்து விலகுவதற்கான முடிவை தெங்கு அப்துல்லா எடுத்திருந்தார். இருந்த போதிலும் எப்ஏஎம் நிர்வாக குழு உறுப்பினர்களின் கோரிக்கைகளை ஏற்றுக் கொண்டு அவர் தொடர்ந்து அப்பதவியை வகித்து வருகிறார். ஆக மொத்தத்தில் மலேசிய கால்பந்து சங்கத்தில் நிலவி வரும் சர்ச்சைகளுக்கு மார்ச் 25ஆம் தேதி முற்றுப்புள்ளி வைக்கலாம் என்று அவர் உறுதியாக கூறினார். இதனிடையே மலேசிய கால்பந்து சங்கத்தின் தலைவர் பதவிக்கு போட்டியிடுபவர்களின் பட்டியலில் ஜேடிதி அணியின் உரிமையாளர் துங்கு இஸ்மாயில் சுல்தான் இப்ராஹிம் உள்ளார். ஜேடிதி அணியின் மூலம் மலேசிய கால்பந்து வரலாற்றில் மிகப் பெரிய மாற்றங்களைக் கொண்டு வந்த பெருமை துங்கு இஸ்மாயிலுக்கு உண்டு. இப்பட்டியலில் ஏர்ஆசியா விமான நிறுவனத்தின் உரிமையாளர் டான்ஸ்ரீ டோனி பெர்னாண்டஸ் உள்ளார். ஏர் ஆசியாவை தவிர்த்து கியூபிஆர் கால்பந்து கிளப்பின் உரிமை யாளராக டோனி உள்ளார். இவர்களைத் தவிர்த்து டத்தோஸ்ரீ இட்ரிஸ் ஜாலா, டான்ஸ்ரீ ஆசே சீ மாட் ஆகியோரும் தலைவர் பதவிக்கு போட்டியிடுவார்கள் என எதிர்பார்க்கப் படுகிறது.


மின் கட்டணம் உயருமா?

பெட்டாலிங் ஜெயா, மின் கட்டணம் சம்பந்தமாக இன்னும் ஒரு சில தினங்களில் அரசாங்கம் அறிவிப்பு செய்யும் என்று எதிர்பார்க்கப் படுகிறது. எரிசக்தி ஆணையம் மிகை வரி முறையினை உருவாக்க ஆலோசனை தெரிவித்தது. தற்போதைய கட்டண கழிவு முறைக்கு பதிலாக இந்த முறை அமல்படுத்தினால் அதனால் மின் கட் டணம் உயரும் சாத்தியம் உள்ளது. எனினும் தேர்தல் நெருங்குகிறது. எனவே இத்தகைய சமயத்தில் தற்போதைய கட்டண கழிவு முறையினை அர சாங்கம் தக்க வைத்துக் கொள்ளலாம் என்ற ஒருவித கருத்து நிலவுகிறது. நிலக்கரி, இயற்கை எரிவாயு, நாணய பரிவர்த்தனை, பணவீக்கம் உட்பட பல்வேறு காரணங்களை கருத்தில் கொண்டு எரிசக்தி ஆணையம் தனது பரிந் துரையினை அரசாங்கத்திடம் சமர்ப்பித்துள்ளது. இது சம்பந்தமாக இறுதி முடிவு எடுப்பது அரசாங்கத்தை பொறுத்த விஷயமாகும் என்று எரிசக்தி ஆணை யத்தின் தலைவர் டத்தோ அப்துல் ரஷாக் தெரிவித்தார்.


தி.மு.க.வினரை கைது செய்தது ஏன்? காவல்துறைக்கு மு.க.ஸ்டாலின் கண்டனம்

தமிழகத்தில் நடப்பது "போலீஸ் ராஜ்யமா? என - மு.க. ஸ்டாலின் கேள்வி எழுப்பியுள்ளார்.

இதுகுறித்து அவர் தனது முகநூலில் கூறியுள்ளதாவது,

மாநில சுயாட்சி கொள்கைக்கும், மக்களாட்சி தத்துவத்தின் அடிப்படையிலான அரசியல் சட்டத்திற்கும் முற்றிலும் விரோதமாக, ஏற்கனவே மேற்கொண்ட மாவட்ட ஆய்வுகளின் தொடர்ச்சியாக, விருதுநகர் மாவட்டத்தில் உள்ள அரசு அதிகாரிகளுடன் ஆளுநர் ஆய்வு மேற்கொள்வதை கண்டித்து, திராவிட முன்னேற்றக் கழகத்தின் சார்பில் போராட்டம் நடத்தும் முன்பாகவே, முன்னெச்சரிக்கை நடவடிக்கை என்ற போர்வையில், கழகத்தினரை கைது செய்வ தற்குக் கண்டனத்தைத் தெரிவித்துக் கொள்கிறேன்.
ஆளுநர் இதற்கு முன் ஆய்வுக்காக சென்ற இடங்களில் எல்லாம் தி.மு.க.வினர் போராட்டம் நடத்தியபோது அமைதி காத்த தமிழக காவல்துறை, இப்போது விருதுநகர் மாவட்டத்திற்கு செல்லும்போது மட்டும் தி.மு.க.வினரை கைது செய்தது ஏன்? தமிழகத்தில் நடப்பது "போலீஸ் ராஜ்யம்" தான் என்பதை மீண்டும் மீண்டும் நிரூபித்துக் காட்டவா? இவ்வாறு கூறியுள்ளார்.


பூப்பந்து வானில் புதிய நம்பிக்கை நட்சத்திரம் கிசோனா

சீ விளையாட்டுப் போட்டியில் பூப்பந்துப் பிரிவில் மகளிர் ஒற்றையர் ஆட்டத்தில் தங்கத்தை வென்ற கிசோனா செல்வதுரைக்கு பாராட்டு  குவிகிறது.

 பூப்பந்து களத்தில்  புயல்  வேகத்தில் எழுந்த கிசோனா வெற்றி பெற்ற கையோடு தனது பயிற்சியாளர்  தே சியூ போக்கை கட்டிப்பிடித்து அழுதார். யாரும் எதிர்பாராத வெற்றி இது. இத்தனைக்கும் போட்டிக்கு முன்பாக இதில் வெற்றி பெற முடியுமா? பதக்கம் கிடைக்குமா? என்று யாரும் நம்பவில்லை. தற்போது உலகத் தர வரிசையில் 104 ஆவது வீராங்கனையாக இருக்கும் கிசோனா இன்னொரு வீராங்கனை உடல்நலக் குறைவால் போட்டியிலிருந்து விலகியதால் அவருக்கு மாற்றாக களத்தில் இறக்கப்பட்டார்.

நெகிரி செம்பிலானை சேர்ந்த கிசோனா அந்த இறுதி ஆட்டத்தில் இந்தோனேசிய வீராங்கனை ருசேலி ஹர்த்தவானுக்கு எதிராக ஆடிய அந்த அபார ஆட்டம் எல்லோரையும் வியக்க வைத்தது. 20-22 என்றுமுதல் செட்டில் பின்னடைவை சந்தித்த அவர் அடுத்த இரு செட்டில் புயல் போல எழுந்தார். 20-14, 20-13 என்ற ரப்பர் செட்டில் அவர் வெற்றி பெற்ற போது அரங்கில் அவருக்கு பெரும் கைதட்டல் எழுந்தது. வெற்றி பெற்ற பிறகு 5 நிமிடங்கள் அவரால் பேசக்கூட முடியவில்லை. இது என் வாழ்க்கையில் மறக்க முடியாத ஒரு தருணம்.

இப்படி ஒரு மகிழ்ச்சியை இதுவரை நான் அடைந்ததே இல்லை என்று செய்தியாளர்களிடம் கூறினார்.  எனக்கு எந்தவொரு இலக்கையும் என் பயிற்சியாளர்கள் வழங்கவில்லை என்றாலும் களத்தில் இறங்கியவுடன் வெற்றி பெற வேண்டும் என்று உறுதியுடன் போராடினேன்.

சிறந்த ஆட்டத்தை வெளிப்படுத்த வேண்டும் என்பதுதான் என்  நோக்கமாக இருந்தது. ஓர் ஆட்டம் என்றால் எதுவும் நடக்கும். ஆனால் தொடக்கம் முதல் கடைசி வரை என்னுடைய உறுதியை கைவிடவில்லை என்று மகிழ்ச்சியுடன் கூறினார் பூப்பந்து வானில் புதிதாக உதித்துள்ள நம்பிக்கை நட்சத்திரம் கிசோனா.


உலக அழிவைத் தடுக்கும் நாசாவின் திட்டத்திற்கு தடைபோட்ட டிரம்ப் !

பூமியை நோக்கி வரும் சிறிய கோள் ஒன்றை திசைதிருப்பும் நாசாவின் திட்டத்திற்கு நிதியுதவியை நிறுத்தினால் உலகம் அழிவது உண்மையாகலாம் என அமெரிக்க விண்வெளி ஆய்வு அமைப்பான நாசா எச்சரிக்கை விடுத்துள்ளது. வரும் 2022ம் ஆண்டு ஒரு இராட்சத சிறுகோள் பூமியின் மீது மோதும் என எதிர்பார்க்கப்படுகிறது. இது டைனோசர் இனத்தை அழித்த கோள் போன்று பயங்கர சக்தியுடையதாக இருக்கும் என நாசா தெரிவித்துள்ளது. இது பூமியின் மீது மோதினால் உலகில் உயிரினங்கள் அழிவது உண்மையாகிவிடும் எனவும் நாசா எச்சரித்துள்ளது. எனினும், அந்த கோளை திசை திருப்பி பூமியை பாதுகாக்க நாசா ஒரு திட்டத்தை அமைத்துள்ளது. தற்போது, அமெரிக்க அதிபராக பொறுப்பேற்றுள்ள டிரம்ப் தலைமையிலான அரசு, செவ்வாய் கிரகத்திற்கு பயணம் மேற்கொள்ளும் திட்டத்திற்காக நிதி திரட்டி வருகிறது. அதற்காக, இந்த கோளை திசை திருப்பும் திட்டத்திற்கான நிதியுதவியை நிறுத்தியுள்ளத்து என நாசா குற்றம் சாட்டியுள்ளது. சரியான நேரத்தில் இந்த திட் டத்தை செயல்படுத்தாவிட்டால் உலகம் அழிவது உண்மையாகலாம் என நாசா எச்சரிக்கை விடுத்துள்ளது.


அமெரிக்க மாநிலங்களை   புயல் தாக்கியது - 4 பேர் பலி

வாஷிங்டன்,

அமெரிக்காவின் தென் மாநிலங்களில் பலத்த புயல் தாக்கியது. அலபாமா, மிசிசிப்பி, லூசியானா, டெக்சாஸ் ஆகிய மாநிலங்கள் புயலில் பெரும் சேதத்தை சந்தித்துள்ளன. தொடர்ந்து பலத்த மழை பெய்ததில் ஒரு லட்சத்துக்கும் அதிகமான வீடுகள் மின் வினியோகம் இன்றி இருளில் மூழ்கின. மிசிசிப்பி, லிங்கன் மாவட்டத்தில் மரம் வேரோடு சாய்ந்து விழுந்ததில் 63 வயதான ஆடவர் சிக்கிக்கொண்டார்.

படுகாயம் அடைந்த அவர் உடனடியாக மருத்துவமனைக்கு கொண்டு செல்லப்பட்டார். ஆனால் சிகிச்சை பலனின்றி அவர் உயிரிழந்தார். மேலும் 2 பேர் புயல் காற்றுக்கு மத்தியில் வாகனங்கள் ஓட்டும்போது விபத்தில் சிக்கி உயிரிழந்தனர்.அலபாமாவில் 42 வயதான பெண் ஒருவர் வீட்டின் மீது மரம் விழுந்து பலி ஆனார். புயல் பாதித்த மாநிலங்களில்  புயல் நிவாரண பணிகள் முடுக்கி விடப்பட்டுள்ளன.


எங்களை ஓரங்கட்டுவது ஏன்? பாதிக்கப்பட்ட ஆசிரியர்கள் கேள்வி.

(எஸ்.எஸ்.பரதன்) தஞ்சோங்மாலிம்,

ஆங்கில மொழி போதித்து வரும் தற்காலிக ஆசிரியர்களுக்கு விடுமுறைகால பயிற்சிகள் வழங்க கல்வி அமைச்சு முன் வந்துள்ளது. இது உறுதி செய்ய ப்பட்ட தகவலாகும். ஆனால் அதே சமயம், பல ஆண்டுகள் மாற்றத்திற்காக காத்திருக்கும்  இந்திய தற்காலிக ஆசிரியர்களை அமைச்சு ஓரங்கட்டுவது ஏன் என்று மலேசிய நண்பனுடன் தொடர்பு கொண்ட பாதிக்கப்பட்ட ஆசிரியர்கள் வினவுகின்றனர்.

Read More: Malaysia Nanban Tamil Daily on 12.2.2019


மதுரை ஆதீனம் மருத்துவமனையில் அனுமதி... அவசர சிகிச்சை

திருஞானசம்பந்தரால் சைவநெறி வளர்ச்சிக்காக உருவாக்கப்பட்டது மதுரை ஆதீன மடம். இதில் 289வது ஆதினமாக பொறுப்பேற்றவர் அருணகிரிநாதர். ஆதீனப் பொறுப்பை ஏற்ற இவர், ஆன்மிகப் பணியில் ஈடுபடாமல் அரசியல் அடாவடியில்தான் அதிகம் ஈடுவார். அதிமுகவின் கொள்கை பரப்பு செயலாளர் போல் பேசி வந்தவர் மதுரை ஆதினம். அது போன்றே திரைப்பட நடிகை ரஞ்சிதாவுடன் நெருக்கமாக இருந்த வீடியோ வெளியாகி பரபரப்பான நித்தியானந்தாவை இளைய ஆதினமாக நியமித்தது உள்ளிட்ட பல பரபரப்பிற்கு பெயர் போனவர் அருணகிரிநாதர்.அவருக்கு திடீரென உடல் நலக் கோளாறு ஏற்பட்டுள்ளது. இதனால் மதுரையில் உள்ள ஒரு தனியார் மருத்துவமனையில் சேர்க்கப்பட்டுள்ளார். அவருக்கு அங்கு அவசர சிகிக்சைப் பிரிவில் சிகிச்சை அளிக்கப்பட்டு வருகிறது.


நாடு நன்றாகஉள்ளது. மலேசியர்கள் மகிழ்ச்சியுடன் இருக்க வேண்டும். கவலைப்படாதீர்கள்

கோலசிலாங்கூர்,

நாடு நன்றாக இருப்பதால், மலேசியர்கள் மகிழ்ச்சியுடன் இருக்க வேண்டும் என்றும் கவலைப்பட வேண்டியதில்லை என்றும் பிரதமர் டத்தோஸ்ரீ நஜீப் துன் ரசாக் கூறினார். எதிர்க்கட்சியினர் கூறுவதைப் போல், மலேசியா ஒரு தோல்வியடைந்த அல்லது திவாலான நாடாக இருந்தால், நம் வேட்பாளர்கள் ஒதுக்கீ டுகள் கேட்க முடியும் என நீங்கள் நினைக் கிறீர்களா என்று நஜீப் மே 2ஆம் தேதி செவ்வாய்க்கிழமை  கோலசிலாங்கூரில் உள்ள புஞ்சாக் அலாம் தேசிய பள்ளியில் உரையாற்றுகையில் வினவினார்.

Read More: Malaysia Nanban Tamil Daily on 3.5.201
8


பிரபாகரனுக்கு நடந்ததை கூறினார் கமால் குணரட்ன

நீண்ட காலமாக மெளனித்துவிட்ட விடுதலைப்புலிகள் என்ற வார்த்தை தற்போது அரசியல் தலைவர்கள் மற்றும் இராணுவ தலைவர்கள் தரப்பின் மூலமாக வெளிவரத்தொடங்கியுள்ளது. இவற்றுக்கான முக்கிய காரணம் மறைக்கப்பட்ட உண்மைகள் வெளிப்படுத்த வேண்டும் என்ற காரணத்திற்காக என அவதானிகள் கருத்து தெரிவித்து வருகின்றனர். மேஜர் ஜெனரல் கமால் குணரட்ன நந்திக்கடலுக்கான பாதை என்ற நூலை அண்மையில் வெளியிட்டு வைத்திருந்தார். அதனைத் தொடர்ந்து அவர் ஊடகங்களுக்கு வழங்கிய கருத்துகள் மற்றும் செய்திகள் போன்றவற்றில் யுத்தகாலகட்டத்தில் நிறைவேறிய அல்லது கூறப்பட்ட கருத்துகளுக்கு முற்றாக மாறுபட்ட கருத்துகளையே வெளியிட்டு வருகின்றார். பிரபாகரனின் இரண்டாவது மகன் பாலச்சந்திரன் என்ன ஆனார் என்பது எனக்குத் தெரியாது என்று மேஜர் கமால் குணரட்ன அண்மையில் ஊடகத்திற்கு தெரிவித்த கருத்து சந்தேகங்களை ஏற்படுத்தியுள்ளதாக தெரிவிக்கப்படுகின்றது. பிரபாகரனின் புதல்வர் பாலச்சந்திரன் சுட்டுக்கொல்லப்பட்டதாகவும், இராணுவ தடுப்பில் வைக்கப்பட்டு பின்னர் கொல்லப்பட்டதாகவும் பல தகவல்கள் கூறப்பட்டன அவை இராணுவ தரப்பினாலும் இலங்கை அரசினாலும் உறுதிப்படுத்தப்படவும் செய்யப்பட்டமை அறிந்ததே. அதன் பின்னர் தற்போது பாலச்சந்திரன் என்ன ஆனார் என்று எனக்கு தெரியாது என்று மேஜர் கூறுவதன் மூலம் அவர் எதனை முன்வைக்க முயல்கின்றார். செனல் 4 ஊடகம் பாலச்சந்திரன் கொல்லப்பட்டதாக தகவல்களை வெளிப்படுத்தியது, அதே சமயம் கமால் குணரட்னவின் படைப்பிரிவின் மூலமாகவே கொல்லப்பட்டதாகவும் செய்திகள் புகைப்படங்களுடன் வெளிவந்தன. இவ்வாறான செய்திகளுக்கு பின்னர், அதற்கு காரணியாக அமைந்த கமால் குணரட்ன பிரபாகரனின் மரணம் தொடர்பில் வெளிப்படையாக கூறினார். அதே சமயம் அவர் வெளியிட்டுள்ள புத்தகத்திலும் குறிப்பிட்டுள்ளார். ஆனாலும் தன்னுடைய 700 பக்க புத்தகத்தில் எங்குமே பிரபாகரனின் மகன் பாலச்சந்திரன் மரணம் தொடர்பில் கூறவில்லை என்பது பாரியதொரு சந்தேகத்தை ஏற்படுத்தியுள்ளது. அப்போது அவர் இராணுவ இரகசியங்களை வெளிப்படுத்த கூடாது என்று கட்டாயப்படுத்தப்பட்டிருப்பார். கடமையில் இருக்கும் போது அரசுக்கு எதிரான அல்லது நாட்டின் பாதுகாப்பு நிமித்தம் யுத்த நிலவரங்கள் வெளிப்படுத்தப்படக்கூடாது என்பது சட்டமாகவே உள்ளது. இது அனைத்து நாடுகளிலும் இராணுவத்தில் உள்ள வழக்கமே அதன் காரணமாக உண்மைகள் அல்லது முக்கிய விடயங்கள் மறைக்கப்பட்டன. எனினும் தற்போது பதவியில் இருந்து ஓய்வுபெற்ற பின்னர் மறைக்கப்பட்டவை வெளிப்படுத்தப்பட வேண்டும். ஆனாலும் உண்மைகளை கூறுமிடத்து ஒருவேளை அவை இராஜ துரோகமாக மாறிவிடவும் வாய்ப்புள்ளது. சரத்பொன்சேகாவிற்கு ஏற்பட்ட இராஜ துரோக தண்டனை மற்றும் களங்கப் பெயர் தனக்கும் ஏற்பட்டுவிடக் கூடாது என்பதில் அதிக கவனம் செலுத்தும் முகமாக மறைமுகமான கருத்துகளை வெளிப்படுத்த வேண்டிய கட்டாயம் உண்டு. இவ்வாறான காரணங்களினால் சந்தேகத்துக்குரிய சர்ச்சையான விடயங்கள் தொடர்பில் வெளிப்படையான கருத்துகளை முன்வைக்கப்படுவதில்லை என்று கூறப்படுகின்றது. எது எவ்வாறாயினும் தற்போது அவை சிறிது சிறிதாக வெளிப்படுத்தப் படுகின்றது என்றும் கருத்துகள் தெரிவிக்கப்படுகின்றன.


கிராமி விருதுக்கு பரிந்துரைக்கப்பட்ட  பாடகர்  சுட்டுக்கொலை

கிராமி விருதுக்கு பரிந்துரைக்கப்பட்ட பிரபல ராப் இசை பாடகர் நிப்சி ஹூஸல் சுட்டுக் கொல்லப்பட்டார். அமெரிக்காவைச் சேர்ந்த பிரபல ராப் பாடகர் நிப்சி ஹூஸல். நிப்சி ஹூஸல் வெளியிட்ட  விக்டரி லேப் என்ற ஆல்பம் இந்த ஆண்டுக்கான சிறந்த இசை ஆல்பமாக கிராமி விருதுக்கு பரிந்து ரைக்கப்பட்டு இருந்தது.

33-வயதான நிப்சி ஹூஸல் அமெரிக்காவின் லாஸ் ஏஞ்சல்ஸ் நகரில் துணிக்கடை ஒன்றையும் நடத்தி வருகிறார். துணிக்கடைக்கு வெளியே வழக்கம் போல், நின்று கொண்டிருந்த போது, நிப்சி ஹூஸல் மீது திடீரென துப்பாக்கிச்சூடு நடத்தப்பட்டது.

பலமுறை அவரை நோக்கி சுடப்பட்டதில், நிப்சி ஹூசல் சம்பவ இடத்திலேயே உயிரிழந்தார். இந்த துப்பாக்கிச்சூட்டின் போது மேலும் 2 பேர் காயம் அடைந்தனர். நிப்சி ஹூஸல் துப்பாக்கிச்சூட்டில் உயிரிழந்த சம்பவத்திற்கு அமெரிக்க திரைக் கலைஞர்கள் அதிர்ச்சி தெரிவித்துள்ளனர்.


லீனா ஹென்ரி குற்றவாளி எனும் முடிவில் அர்த்தமில்லை!

தகவல்களை எளிதில் அடையத்தக்க ஒரு காலகட்டத்தில் இலங்கையின் உள்நாட்டுப் போரின்போது நடந்த கொடுமைகள் குறித்த ஓர் ஆவணப்படத்தை தணிக்கை வாரியத்தின் அனுமதியின்றி திரையிட்ட தற்காக பூசாட் கோமாஸின் நிகழ்ச்சி தயாரிப்பு மேலாளர் லீனா ஹென்றி குற்றவாளி என முடிவு செய்யப்பட்டதில் அர்த் தம் ஏதுமில்லை என ஜசெகவின் எம்.குலசேகரன் கூறியுள்ளார். உலகளவில் நிகழ்கிற கொடுமைகள் குறித்து தகவல்களை ஊடகங்கள் அல்லது கைத்தொலைபேசி வழியாக எளிதில் அடைய முடியும் என்றார் அவர். அதிலும் ஹென்றி அந்த ஆவணப்படத்தை சொந்தமாக வைத்திருக்கவில்லை. அதனால் அவர் மீதான குற்றச் சாட்டுகள் படத் தணிக்கை சட்டத்தின் பிரிவு 6இன் கீழ் வராது. அவ்வாறு செய்வ தெனில் கைத் தொலைபேசி களின் மூலம் உலக விஷயங் களை பரவச் செய்வோருக்கு எதிராக அரசாங்க நடவடிக்கை எனும் நிலை இருக்க வேண்டும் என ஜசெக தேசிய உதவித் தலைவரும் ஈப்போ பாராட் தொகுதி மக்களவை உறுப்பி னருமான அவர் கூறியுள்ளார். சம்பந்தப்பட்ட ஆவணப் படத்தை தணிக்கை வாரிய ஆய்வு அனுமதியின்றி கோலா லம்பூர் சிலாங்கூர், சீன வர்த்தக சங்க மண்டபத்தில் கடந்த 2013 ஜூலை 13 இல் திரையிட்டதாக லீனா ஹென்றி மீது குற்றம் சாட்டப் பட்டது. வழக்கு விசாரணையில் அவர் குற்றவாளி எனத் தீர்மானிக்கப்பட்டுள்ள நிலையில் லீனா ஹென்றிக்கான தண்டனை விவரம் மார்ச் 22இல் அறிவிக்கப்படவுள்ளது. லீனா ஹென்றி எனும் அம்மாது மூன்றாண் டுக்கு மேற் போகாத சிறைத் தண்டனை அல்லது வெ.30 ஆயிரத்திற்கு மேற்போகாத அபராதத்தை எதிர்நோக்கி யுள்ளார். -எப்எம்டி


கல்வி ஜனநாயகத் தன்மை நிலை நிறுத்தப்படும்

பெக்கான்,

மீண்டும் அரசாங்கத்தை அமைக்கும் வாய்ப்பு தேசிய முன்னணிக்கு அளிக்கப்படுமேயானால், அனைவருக்கும் கல்வி என்ற ஜனநாயகத்தன்மை தொடர்ந்து நிலைநிறுத்தப்படும் என பிரதமர் டத்தோ ஸ்ரீ நஜீப் துன் ரசாக் உறுதியளித்துள்ளார்.மலேசியாவில் இக்கொள்கை மிகவும் துரிதமாக மெய்ப்பட்டு வருகிறது. இது பெருமைப்படக்கூடிய ஒன்றாகும். இன்று, தரமான கல்வி என்பது அனைவரும் பெறக்கூடிய ஒன்றாக விளங்குகிறது. ஒருவரின் சமூகப் பொருளாதார அந்தஸ்து அல்லது இனம் பார்த்து அது வழங்கப்படுவதில்லை.

Read More: Malaysia Nanban Tamil Daily on 30.4.2018


யார் இந்த சந்திரா சாமி? ராஜீவ்காந்தி கொலையில் என்ன சம்மந்தம்..?

மறைந்த முன்னாள் பிரதமர் ராஜீவ் காந்தி கொலை வழக்கில் முக்கியப்புள்ளியாக கருதப்பட்ட பிரபல சாமியார் சந்திரா சாமி உடல்நலக்குறைவால் கடந்த 23-ம் தேதி காலமானார். சி.பி.ஐ.விசாரணையிலும், ஜெயின் கமிஷனிலும் ராஜீவ் காந்தியின் கொலை வழக்கில் இவரையே முக்கிய புள்ளியாக அடையாளப்படுத்தப்பட்டனர். எவ்வளவு தான் விசாரணை வந்தாலும், ராஜீவ் காந்தியின் கொலைவழக்கு விடைதெரியாத பல மர்மங்களோடு இன்னமும் இழுத்துக் கொண்டிருக்கிறது. இன்னும் 100 ஆண்டுகள் ஆனாலும் அதன் மர்மங்கள் முழுவதும் வெளிவராது என்பதுதான், அந்த வழக்கு விசாரணையை தொடர்ந்து கவனித்தவர்கள் ஒருமித்த குரலில் சொல்லும் அதிர்ச்சித் தகவல். ராஜீவ் கொலை சர்ச்சைகள் ராஜீவ் காந்தி உடல் ராஜீவ் கொல்லப்படுவதற்கு முன்பே பாலஸ்தீன விடுதலை இயக்கத் தலைவர் அராஃபத், அன்றைய இந்தியப் பிரதமர் சந்திரசேகரிடம் ''ராஜீவ் காந்தியின் உயிருக்கு ஆபத்து இருக்கிறது'' என்று எச்சரித்தார். இது வழக்கு விசாரணையில் சி.பி.ஐ உறுதிப்படுத்திய தகவல். 1991-ம் ஆண்டு ராஜீவ் படுகொலையான பின், அன்றைய மத்திய உள்துறை அமைச்சர் எஸ்.பி.சவான், ''ராஜீவ் கொலைவழக்கில், புலிகளைத் தவிர உலகநாடுகளின் சதியும் இருக்கிறது'' என்று பகிரங்கமாக அறிவித்தார். இதையெல்லாம் ஒரே நேர்கோட்டில், கொண்டுவந்து தீவிரமாக விசாரித்தால், இந்திய அரசியல் கட்சித் தலைவர்களின் பெயர்களும், அவர்களுக்குப் பின்னே உள்ள வெளிநாடுகளின் சதிவேலைகளும் அம்பலமாகும் என்பது ஜெயின் கமிஷனில் சென்று சாட்சி சொன்ன திருச்சி வேலுச்சாமியின் வாக்குமூலம். மேலும் அவர், நிச்சயமாக வெளிநாடுகளின் பின்னணி இல்லாமலும், இந்திய அரசியல் தலைவர்களின் சதிசெயல்கள் இல்லாமலும் ராஜீவ்காந்தி கொல்லப்பட்டிருக்க வாய்ப்பில்லை என்றும் குறிப்பிட்டு அதற்கான ஆதாரங்களையும் ஜெயின் கமிஷனில் சமர்பித்தார். சோனியா காந்தியை நேரில் சந்தித்தும் அந்த தகவல்களை அவர் அளித்தார் என்பதும் குறிப்பிடத்தக்கது. அவர் கூற்றுப்படி, இந்த வழக்கின் முக்கியப் புள்ளியாகக் கருதப்பட்டவர்தான், நேமி சந்த் ஜெயின் என்கிற சந்திரா சாமி. சந்திரா சாமி சர்ச்சைகள் இந்தியாவின் புரியாத புதிர்களில் ஒருவர் சந்திராசாமி. அவர் அரசியல் பேரங்கள், ஆயுத பேரங்கள் நடத்தி வந்ததாக பரவலாக குற்றம் சாட்டப்பட்டது. சந்திரா சாமி, முன்னாள் பிரதமர் நரசிம்மராவுக்கு மிக நெருக்கமானவர். நரசிம்மராவுக்கு மட்டுமல்லாமல், வெளிநாட்டு வி.ஐ.பி-கள் பலருக்கு ஜோதிட ஆலோசகராகவும் இருந்தவர். அந்த அடிப்படையில் அவருக்கும் ராஜீவ் காந்தி கொலை செய்யப்பட்டதற்கும் சந்திரா சாமிக்கும் தொடர்பு உள்ளதாக கூறப்பட்டது. ஆனால், அது குறித்து சி.பி.ஐ எப்போதும் பெரிதாக அலட்டிக் கொள்ளவில்லை. ஆனால் சந்திரா சாமியை குற்றம் சாட்டுபவர்கள், "ராஜீவ் காந்தியை கொல்வதற்குப் பயன்படுத்தப்பட்ட 'பெல்ட் பாம்' இவரின் மூலம்தான் கொண்டு வரப்பட்டது. மேலும், அந்த பெல்ட் பாம்க்கு சிறப்பு பூஜைகள் செய்தது முதல் சிவராசனை நேபாளம் வழியாக தப்பிக்க வைப்பதற்கு நடந்த பிளான்கள் வரை அனைத்துமே இவரின் ஏற்பாடுகள்தான்" என்று இப்போதும் பல ஆதாரங்களை வைத்து அடித்துச் சொல்கின்றனர். ஜெயின் கமிஷனிலும் இந்த விபரங்கள் பதிவாகி உள்ளன எனபது குறிப்பிடத்தக்கது. 'ராஜீவ் கொலை... தூக்குக் கயிற்றில் நிஜம்' என்றப் புத்தகத்திலும் இதை எல்லாம் கேள்வியை எழுப்பியிருந்தார். அதோடு மட்டுமல்லாமல், ராஜீவ் கொலைவழக்கில் குற்றம் சாட்டப்பட்டு தூக்கு தண்டனை விதிக்கப்பட்டிருந்த சாந்தன், முருகன், பேரறிவாளன் ஆகியோரும், ''இந்த வழக்கில் முக்கிய குற்றவாளியே சந்திரா சாமிதான்'' என்று கூறியுள்ளனர். இந்தத் தகவல் அன்றையப் பத்திரிகைகளில் செய்திகள் வெளிவந்தன." ராஜீவ் காந்தி ராஜீவ் காந்தி கொலைவழக்கினை விசாரித்துவந்த ஜெயின் கமிஷனின் விசாரணையின்போது, ''ராஜீவ்காந்தி கொல்லப்பட்ட செய்தியைக் கேட்டதும் சந்திராசாமி துள்ளிக்குதித்து தன் மகிழ்ச்சியை வெளிப்படுத்தினார். மேலும், 'நரசிம்மராவை பிரதமராக்கியேத் தீர்வேன்' என சந்தோஷக் கூத்தாடினார்'' என்று பப்லு ஶ்ரீவத்சவா என்பவர் வாக்குமூலம் அளித்துள்ளார். இப்படி ஜெயின் கமிஷன் விசாரணையில் பல்வேறு முக்கியத் தகவல்கள் சந்திரா சாமியைப் பற்றி பதிவாகி உள்ளன. ஆனாலும், இந்தத் தகவல்கள் எல்லாமே 1998-ம் ஆண்டில் 'காணாமல் போய்விட்டதாகச் சொல்லப்பட்டது. ''ராஜீவ் காந்தி படுகொலை விசாரணையில், சந்திரா சாமி, சுப்பிரமணியன் சுவாமியையும் விசாரிக்க வேண்டும்'' என்று ஜெயின் கமிஷன் அறிவித்தது. ஆனால், ஏனோ அது நடக்கவில்லை. ராஜீவ் காந்தி கொலை வழக்கில், இன்னும் விடை தெரியாத, விடை தேடாத கேள்விகள் நிறைய இருக்கின்றன. விடுதலைப் புலிகள் ராஜீவ்காந்தியை கொன்றிருக்கலாம். ஆனால், அதன் காரணமும், செயல் திட்டமும் அவர்களிடம் மட்டுமல்ல... வேறு பல தேசங்களில் விரவிக் கிடக்கலாம். அது பற்றி எல்லாம் தெரிந்தவராக கூறப்பட்ட சந்திரா சாமியும் தற்போது இறந்துவிட்டார்.


ஏமன் தாக்குதல் 29 குழந்தைகள் உயிரிழப்பு!!

ஏமனில் வடமேற்கு பகுதியில் ஹவுதிக் புரட்சியாளர்கள் மீது நடைபெற்ற விமான தாக்குதலில் பேருந்தில் சென்றுகொண்டிருந்த  29 குழந்தைகள் இறந்து ள்ளனர்.ஏமன் அரசிற்கு எதிராக  ஈரானின் ஆதரவுடன் ஹவுதிக் என்ற புரட்சிபடை பல தாக்குதல் சம்பவங்கள் நடத்தி அதன் மூலம் ஏமனின் சனா போன்ற இடங்களை கைப்பற்றி வைத்துள்ளது.

அதேபோல் ஹவுதிக் படையை அகற்ற சர்வதேச நாடுகளிடம் ஆதரவுபெற்ற ஏமன் அரசுக்கு சவூதி அரேபியா கூட்டுப்படையும் ஆதரவளித்து வருகிறது. இதனால் நடதப்படும் விமான தாக்குதல்களில் பொதுமக்களும் இறந்து வருகின்றனர்.

இந்நிலையில் நேற்று ஏமனின் வடமேற்கு பகுதில் சடா என்ற இடத்தில் ஹவுதிக் அமைப்பு மீது  நடந்தப்பட்ட விமான தாக்குதலில் பேருந்தில் பயணித்த 12 அப்பாவி குழந்தைகள் இறந்துள்ளனர் என்ற செய்தி ஊடங்களில் வெளியானது. ஆனால் தற்போது பேருந்தில் பயணித்த 29 குழந்தைகளும் இறந்துள்ள தாக  செய்திகள் வெளியாகியுள்ளது.


மலேசியாவை உலகம் மதிக்கிறதா?

நாட்டின் நடப்பு அரசாங்கத்தின் கீழ் பல தவறுகள் நிகழ்வதால் இந்த உலகம் எப்படி மலேசியாவை மதிக்கும் என்று கேள்வி எழுப்பியுள்ளார் துன் டாக்டர் மகாதீர் முகமட். தனது இணையத்தள பக்கத்தின் பதிவேற்றத்தில் அவர் இவ்வாறு கூறியுள்ளார். மலேசியாவை இந்த உலகம் மதிக்க வேண்டும் என்று பிரதமர் டத்தோஸ்ரீ நஜீப் துன் ரசாக் விரும்புவதாகக் குறிப்பிட்ட அவர், இந்த உலகம் இந்த நாட்டை ஏன் மதிக்க முடியாது என்பதற்கான காரணங்களை முன் வைத்தார். இதில் முதலிடம் வகிப்பது இந்நாட்டின் ஊழலின் அளவு. உலகிலேயே ஊழல் நிறைந்த 10 நாடுகளில் ஒன்றாக மலேசியா இடம்பெற்றுள்ளது. இதுதான் மலேசியாவின் முத்திரை. 1எம்.டி.பி. மோசடி இதில் அடங்கும். கோடிக் கணக்கில் ஏற்பட்டுள்ள பண இழப்பு, 1எம்.டி.பி. விசாரணையில் மலே சிய அட் டர்னி ஜெனரல் ஒத்து ழைக்கவில்லை என்று சுவிட் சர்லாந்து அட்டர்னி ஜெனரல் கூறியிருப்பது ஆகியவற்றை அவர் கோடி காட்டினார். பிரதமரின் தனிப்பட்ட வங்கிக் கணக்கில் உள்ள வெ.260 கோடியையும் தாம் இங்கே குறிப்பிட விரும்புவதாக துன் டாக்டர் மகாதீர் மேலும் கூறினார். உல கத்திற்கே தெரிந்த உண்மைகள் இவை. மலேசியர்களுக்கு இதைவிட அதிகம் தெரியும். மலேசிய அரசாங்கம் பெரும் கடனில் மூழ்கியுள்ளது என்பதை அவர்கள் அறி வார்கள். இந்த சூழலில் மலேசியாவை உலகம் மதிக்க வேண்டும் என்று நஜீப் கூறு கிறார். மலேசியாவை மதிப்ப தற்கு என்ன இருக்கிறது என்று அவர் கேள்வி எழுப்பினார்.


புரூணை சுல்தானை சந்தித்தார் இஸ்மாயில் சப்ரி ராணுவ மரியாதை நல்கப்பட்டது

பண்டார் ஸ்ரீ பகவான், பிப். 16-

இரண்டு நாள் அதிகாரத்துவ பயணம் மேற்கொண்டு பிரதமர் டத்தோஸ்ரீ இஸ்மாயில் சப்ரி யாக்கோப் நேற்று முன்தினம்இரவு புரூணை தலைநகர் பண்டார் ஸ்ரீ பகவான் சென்றடைந்தார்.

கடந்தாண்டு ஆகஸ்ட் மாதம் நாட்டின் 9ஆவது பிரதமராக பதவியேற்ற பிறகு அவர் புரூணைக்கு மேற்கொள்ளும் முதல் பயணம் இதுவாகும். பண்டார் ஸ்ரீ பகவான் அனைத்துலக விமான நிலையம் சென்றடைந்த சப்ரிக்கு அங்கு ராணுவ மரியாதை வரவேற்பு வழங்கப்பட்டது. இந்நிலையில் நேற்று காலை 10.45 மணியளவில் இஸ்தானா நூருல் இமான் அரண்மனையில் அவர் புரூணை ஆட்சியாளர் சுல்தான் ஹஸ்னால் போல்கியாவை சந்தித்தார்.

அப்போது சப்ரியின் துணைவியார் டத்தின்ஸ்ரீ முஹாய்னி, வெளியுறவு அமைச்சர் டத்தோஸ்ரீ சைபுடின் அப்துல்லா, கூட்டரசுப் பிரதேச அமைச்சர் டத்தோஸ்ரீ ஷஹிடான் காசிம், புரூணைக்கான மலேசியத் தூதர் டத்தோ ராஜா ரெஸா ஆகியோர் உடனிருந்தனர்.

அரை மணி நேரம் இந்த சந்திப்பு நடைபெற்றது. அதன் பிறகு புரூணை ஆட்சியாளர் வழங்கிய அரச விருந்துபசரிப்பில் பிரதமரும் மலேசிய பேராளர்களும் கலந்து கொண்டனர்.


கின்றாரா தமிழ்ப்பள்ளிக்கு புதிய கட்டடம்!

பூச்சோங், தாமான் கின்றாரா தமிழ்ப்பள்ளிக்கு புதிய நான்கு மாடிக் கட்டடம் நிர்மாணிக்கப்படும் என்றும் அதற்காக வெ.35 லட்சம் ஒதுக்கீடு செய்யப்படும் என்றும் பிரதமர் டத்தோஸ்ரீ நஜீப் துன் ரசாக் கடந்த 2012-ஆம் ஆண்டில் அறிவித்து ஐந்து ஆண்டுகள் ஆகிவிட்ட நிலையில், புதிய கட்டடத்திற்கான கட்டுமானப் பணிகள் இன்னும் தொடங்கப்படாமல் இருப்பது குறித்து பெற்றோர்கள் மீண்டும் கேள்வி எழுப்பியுள்ளனர். 2012 ஜனவரி 22-ஆம் தேதி பிரதமர் நஜீப் அப்பள்ளிக்கு வருகை மேற்கொண்டபோது இந்த அறிவிப்பினை செய்தார். எனினும், தற்போதுள்ள கின்றாரா பள்ளிக்கூடத்திற்கு அருகே உள்ள நிலத்தில் புதிய கட்டடத்திற்கான கட்டமைப்பு போடப்பட்டு அஸ்திவார பணிகள் மேற்கொள்ளப்பட்டதோடு சரி. இதுவரை ஒரு தூண் கூட எழுப்பப்படவில்லை, ஒரு செங்கல்லையும் நகர்த்தவில்லை என்று அவர்கள் மலேசிய நண்பனிடன் நேற்று தெரிவித்தனர். புதிய கட்டடத்திற்கு பிரதமர் அறிவித்ததோ வெ.35 லட்சம் ஒதுக்கீடு. ஆனால், வெ.20 லட்சம் செலவில் அந்த 4 மாடிக் கட்டடம் விரைவில் கட்டப்படும் என்று கல்வி துணையமைச்சர் டத்தோ பி.கமலநாதன் கடந்த 2016 நவம்பர் 22-ஆம் தேதி அப்பள்ளியில் நடைபெற்ற ஒரு நிகழ்ச்சியின் போது கூறியிருந்தார். மாணவர்களின் எண்ணிக்கை அதிகரிப்பால் கின்றாரா தமிழ்ப்பள்ளியில் பல ஆண்டுகள் வகுப்பறை பற்றாக் குறை பிரச்சினை நிலவி வந்தது குறிப்பிடத்தக்கது. தொடக்கத்தில் இக்கட்டட நிர்மாணிப்பு தொடர்பில் பல சிக்கல்கள் இருந்ததாகவும், அவை களையப்பட்டு கட்டட நிர்மாணிப்பிற்காக வெ.20 லட்சம் நிதி வழங்கப் பட்டுள்ளதாகவும் அன்று கூறிய கமலநாதன், அச்சிக்கல்கள் பற்றி விரிவாக விளக்கமளிக்கவில்லை. அரசாங்கத்தின் ஒதுக்கீடு வெ.35 லட்சத்திலிருந்து எப்படி வெ.20 லட்சமாகக் குறைந்தது என்பதும் புரியவில்லை என்று கின்றாரா தமிழ்ப்பள்ளி மாணவர்களின் பெற்றோர் வினவினர். பிரதமர் அறிவித்த ஒதுக்கீட்டு தொகை குறைக்கப்பட்டது ஏன் என்பதையும் கமலநாதன் தெரியப்படுத்த வேண்டும் என்று அவர்கள் கூறினர். அந்த வெ.20 லட்சத்திற்கான காசோலை வழங்கும் நிகழ்ச்சியில் பள்ளியின் தலைமை ஆசிரியர் ராஜகுமாரன், பெற்றோர் ஆசிரியர் சங்கத் தலைவர் முருகன், சிலாங்கூர் மாநில தமிழ்ப்பள்ளிகளின் அமைப்பாளர் டேனியல் அமலதாஸ் ஆகியோரும் கலந்து கொண்டிருந்தனர். இதனிடையே, தமிழ்ப்பள்ளிக்கூட மேம்பாட்டுப் பணிகளை துரிதமாக மேற்கொள்ளும் பொருட்டு தகுதியான குத்தகையாளர்களை நிர்மாணிப்பதில் காலம் தாழ்த்தக்கூடாது என்று பிரதமர் நஜீப் நினைவுறுத்தியிருப்பதை சம்பந்தப்பட்ட பெற்றோர் குறிப்பிட்டுக் கூறினர். தமிழ்ப்பள்ளிக்கூட மேம்பாட்டுத் திட்டங்கள் அமலாக்கம் செய்யப்படுவதில் மெத்தனப் போக்கு காட்டப்படுவது குறித்து தாம் அதிருப்தி கொள்வதாக பிரதமர் கூறியிருந்தார். 2014 பிப்ரவரி 16-ஆம் தேதி நடைபெற்ற, தமிழ்ப்பள்ளிகளின் எதிர்காலத்திற்கான நடவடிக்கை திட்டத்தை தொடக்கி வைக்கும் ஒரு நிகழ்ச்சியில் அவர் இவ்வாறு கூறியிருந்தார். பிரதமர் இவ்வாறு கூறியிருக்க கின்றாரா தமிழ்ப்பள்ளி விவகாரத்தில் இந்த ஐந்தாண்டு கால தாமதத்திற்கு கமலநாதன் உட்பட சம்பந்தப்பட்ட தரப்பினர் விளக்கம் தருவார்களா என்று பெற்றோர் மேலும் வினவினர்.


பேரா ஓட்டப்பந்தயப் போட்டி இந்திய வீரர்கள் சாதனை!

ஈப்போ, ஜூலை 21- பேரா பொது ஓட்டப்பந்தயப் போட்டிகளில் களமிறங்கிய இந்திய வீரர்கள் வெற்றிகளை கைப்பற்றி சாதனை படைத்துள்ளனர். பேரா பொது ஓட்டப்பந்தயப் போட்டி இங்குள்ள பேரா அரங்கத்தில் சிறப்பாக நடைபெற்றது. ஜொகூர், சிலாங்கூர், பெர்லிஸ், சிங்கப்பூர், பேரா சுக்மா குழுக்கள், 15 விளையாட்டு மன்ற குழுக்கள் ஆகியவற்றை பிரதிநிதித்து போட்டியாளர்கள் இப்போட்டியில் களமிறங்கி தங்களின் திறனை வெளிப்படுத்தினர். பெண்களுக்கான 100மீ, 200 மீட்ட ஓட்டப் போட்டியில் கடற்படை அணியைச் சேர்ந்த கோமளம் ஷெல்லி வெற்றி பெற்றார். 400மீ ஓட்டப் போட்டியில் பேராவைச் சேர்ந்த ஷெரின் சாம்சன் வெல்லோபோய், 800மீ போட்டியில் ஜோஸ்லின் சாம்சம், 1500மீ போட்டியில் சிலாங்கூரைச் சேர்ந்த மணிஷா ஆகியோர் முதல் நிலையில் வெற்றி பெற்றனர். ஆண்களுக்கான 1500மீ ஓட்டப் போட்டியில் கடற்படை அணியைச் சேர்ந்த பிரபு தாஸ் முதல் நிலையில் வெற்றி பெற்றார். 5000மீ ஓட்டப் போட்டியில் கடற்படையைச் சேர்ந்த கிறிஸ்டபர் சூசை வெற்றி பெற்றார். நீளம் தாண்டும் போட்டியில் கிந்தாவைச் சேர்ந்த நவின்ராஜ் வாகை சூடினார். நாளை சரவாக்கில் தொடங்கவிருக்கும் சுக்மா விளையாட்டுப் போட்டிக்கு போட்டியாளர்கள் தயார்படுத்திக் கொள்ளும் நோக்கில் இப்போட்டி நடத்தப்பட்டது. அனைத்து போட்டியாளர்களும் சிறப்பான முறையில் இதில் வெற்றி பெற்று சுக்மா போட்டிக்கு தயாராகி உள்ளனர் என்று இப்போட்டியின் இயக்குநர் கோவிந்தராஜூ கூறினார்.


காதலியை சுத்தியலால் அடித்து கொன்ற கொடூர காதலன் தூக்கு போட்டு தற்கொலை

சென்னை கொட்டிவாக்கத்தை சேர்ந்த இருதயராஜ். மகள் ஜெனிபர்புஷ்பா (20) நுங்கம்பாக்கத்தில் மகளிர் கல்லூரியில் இறுதி ஆண்டு படித்து வந்தார். இவரும் செம்மஞ்சேரி வீட்டுவசதி வாரிய குடியிருப்பில் வசித்து வந்த ஜான் மேத்தீசும் (22) காதலித்து வந்தனர். அவரது தந்தை மாணிக்க தாஸ் டெய் லராக உள்ளார். ஜான்மேத்தீசும் அவரது கடையில் வேலை செய்து வந்தார். இருவரும் பள்ளி பருவத்தில் இருந்தே காதலித்து வந்தனர். இவர்களின் காதலுக்கு ஜெனிபர் புஷ்பா எதிர்ப்பு தெரிவித்தனர். இதனால் ஜெனிபர் காதலை முறித்துக் கொள்வோம் என்று ஜான்மேத்தீசிடம் கூறினார். இந்த நிலை யில் நேற்று முன்தினம் ஜெனிபரின் பிறந்தநாள் வந்தது. அப்போது கடைசியாக மாமல்லபுரத்தில் நாம் இருவரும் சந்தித்து விட்டு பின்னர் பிரிந்து விடுவோம் என்று ஜான்மேத்தீஷ் கூறினார். அப்போது உனக்கு நான் பரிசு ஒன்று கொடுக்கிறேன். அதை மட்டும் வாங்கி கொள் என்று மேத்தீஷ் கூறினார். இதனை நம்பி ஜெனிபர் மாமல்லபுரத்திற்கு சென்றார். இருவ ரும் புலிக்குகை அருகே பேசி கொண்டிருந்தனர். அப்போது பரிசு பொருள் இருப்பதாக கூறி அட்டை பெட்டியை மேத்தீஷ் காட்டினார். அதன் பிறகு தன்னை திருமணம் செய்து கொள்ளும்படி ஜெனிபரிடம் வற்புறுத்தினார். ஆனால் ஜெனிபர் அதனை ஏற்றுக்கொள்ள வில்லை. இதையடுத்து பரிசு பொருளையாவது வாங்கி கொள் என்று கூறி அட்டை பெட் டியை திறந்தார். அதில் இருந்த சுத்தியல் ஒன்றை எடுத்த மேத்தீஷ் திடீரென ஜெனிபர் தலையில் ஓங்கி அடித்தார். இதனை சற்றும் எதிர்பாராத ஜெனிபர் நிலைக்குலைந்தார். மண்டை உடைந்து ரத்தம் கொட்டியது. சம்பவ இடத்திலேயே துடிதுடித்து அவர் பலியானார். பின்னர் காதலியின் துப் பட்டாவை எடுத்து அவரது உடல் அருகே சவுக்கு மரத்தில் தூக்கு போட்டு தற்கொலை செய்து கொண்டார்.இருவரையும் காணாததால் குடும்பத்தினர் தேடினர். நண்பர்கள் கொடுத்த தக வலின் பேரில் மாமல்லபுரம் சென்றனர். அப்போது புலிக்குகை அருகில் மேத்தீஷ் மோட்டார் சைக்கிள் கண்டுபிடிக்கப்பட்டது. அதன் அருகே 2 பேரும் பிணமாக கிடந்தது தெரிய வந்தது. மாமல்லபுரம் போலீசார் பிணத்தை கைப்பற்றி விசாரணை நடத்தி வருகிறார்கள்.


விடுதலை புலிகள் மீண்டும் உருவாக வேண்டும் என கருத்துக்கூறிய இலங்கை பெண் அமைச்சர் பதவி விலகல் !!

அண்மையில் ''எங்கள் பிள்ளைகள் நிம்மதியாக வெளியே கிளம்பி வீட்டுக்கு வர தமிழீழ விடுதலை புலிகள் கை மீண்டும் ஓங்க வேண்டும்'' என்று பேசிய இலங்கை பெண்கள் நலத்துறை இணை அமைச்சர் விஜயகலா மகேஸ்வரன்  தற்போது பதவி விலகியுள்ளதாக செய்திகள் வந்துள்ளன.

இலங்கை யாழ்ப்பாணத்தில் அண்மையில் அதிபரின் மக்கள் சேவை திட்ட விழாவில் கலந்துகொண்ட இலங்கை பெண்கள் நலத்துறை இணை அமைச்சர் விஜயகலா மகேஸ்வரன் பேசுகையில், தமிழர் நிலங்களை திரும்ப கொடுத்த அரசிற்கு நன்றி, இங்கு எல்லோருக்குமே தெரியும் விடுதலை புலிகள் காலத்தில் நாங்கள் எப்படிப்பட்ட வாழ்க்கையை வாழ்த்தோம் என்று.

வட கிழக்கு மாகாணங்களில் இன்றும் எங்கள் குழந்தைகள் நிம்மதியாக வீட்டை விட்டு வெளியேறி தனது வேலைகளை முடித்துக்கொண்டு நிம்மதியாக வீட்டிற்கு வந்தடையும் சூழல் வேண்டும் என்றால் திரும்பவும் இங்கே தமிழீழ விடுதலை புலிகளின் கைகள் ஓங்க வேண்டும். விடுதலை புலிகள் மீண்டும் உருவாக்கப்பட வேண்டும் என கூறினார். அவரின் இந்த பேச்சு அங்கு பரபரப்பை ஏற்படுத்தியது.

இந்த சர்ச்சை பேச்சுக்கு எதிர்ப்பு தெரிவித்த புத்தபிச்சுக்கள் அமைச்சர் மீது நடவடிக்கை எடுக்கவேண்டும் என மைத்திர பால சிரிசேனாவிடம் கேட்டு க்கொண்டதாக கூறப்பட்ட நிலையில் தனக்கு எதிரான விசாரணைக்கு ஒத்துழைக்க தான் பதவி விலகுவதாக இலங்கை பெண்கள் நலத்துறை இணை அமைச்சர் விஜயகலா மகேஸ்வரன் கூறியுள்ளார்.

இதேபோல் பிரபாகரன் காலத்தில் தமிழ்மக்கள் பாதுகாப்பாக இருந்தார்கள் என்ற உண்மையை கூறுவதால் எங்களை யாரும் பயங்கரவாதிகள் என கூறி விட முடியாது என இலங்கை வடக்கு மாகாண முதலமைச்சர் சிவி.விக்னேஷ்வரன் தெரிவித்துருந்தார். இந்த கருத்தும் சிங்களர்கள் மத்தியில்  சர்ச்சை யாகியுள்ளது.


வேறு வேட்பாளர்கள் இல்லையென்றால் பிரமராக வர நான் தயார்

பெட்டாலிங் ஜெயா பிரதமர் பதவிக்கு வேறு எவரும் கண்ணில் படாத நிலையில் ஒருமித்த கருத்து உருவாகினால், சிறிது காலத்திற்கு அப்பதவியை மீண்டும் ஏற்பது குறித்து தான் பரிசீலிக்கத் தயார் என்று துன் டாக்டர் மகாதீர் முகமட் கூறுகிறார். அடுத்த பொதுத் தேர்தலில் எதிர்க்கட்சி வெற்றி பெற்றால் பிரதமர் பதவிக்கு தான் மீண்டும் வருவதற்கு சாத்தியம் உண்டு என்று பார்ட்டி பிரிபூமி பெர்சத்து மலேசியா அவைத் தலைவர் டாக்டர் மகாதீர் கூறியதாக நிக்கே ஆசியன் ரிவியூ நேற்று முன்தினம் பிரசுரித்த ஒரு செய்தி கூறிற்று. வேட்பாளர் வேறு யாரும் இல்லை என்றால் நான் முயற்சி செய்யலாம். ஆனால் இதற்கு அனைவரும் இணக்கம் தெரிவித்தால் மட்டுமே என்றார் அவர். எனினும் தேர்தல்களில் வெற்றி பெறும் அனுபவம் தனக்கு அதிகம் இருப்பதால், எதிர்க்கட்சியை வெற்றி இலக்கை நோக்கி வழி நடத்திச் செல்வதிலேயே தனது கவனம் இப்போது இருப்பதாக டாக்டர் மகாதீர் வலியுறுத்தினார். தான் பிரதமராக பதவி வகித்த காலத்தில் தனது அதிகாரத்தை துஷ்பிரயோகம் செய்தது இல்லை என்றும் அந்த முன்னாள் பிரதமர் தெரிவித்தார்.பிரதமர் பெரும் அதிகாரமிக்கவர். நானும் அதிகாரம் உள்ளவனாக இருந்தேன். ஆனால் என் அதிகாரத்தை நான் தவறாக பயன்படுத்தியது இல்லை. ஐந்து முறை நான் பிரதமராக தேர்ந்தெடுக்கப்பட்டேன் என்று அவர் மேலும் கூறினார். ஆசியாவின் எதிர்காலம் மீதான 23ஆவது அனைத்துலக மாநாட்டில் கலந்து கொள்வதற்காக டாக்டர் மகாதீர் நேற்று முன்தினம் தோக்கியோ சென்றார். ஆசிய அரசியல் தலைவர்களுக்கான ஒரு கருத்தரங்காகும் இது.